Johor akan rampas tanah dijadikan tapak sampah haram

Kerajaan negeri akan merampas tanah persendirian yang dijadikan sebagai tapak pelupusan sampah haram di negeri Johor, berkuat kuasa tahun depan.Pengerusi Jawatankuasa Perumahan dan Kerajaan Tempatan Johor Ayub Jamil berkata tindakan itu akan diambil jika pembuangan sampah haram di lokasi itu masih berlaku walaupun pemilik tanah sudah diberikan nasihat dan ingatan oleh pihak berkuasa.Katanya pada tahun ini sahaja 189 lokasi pembuangan sampah haram dikenal pasti di daerah Johor Bahru dan Iskandar Puteri, dengan 88 daripadanya merupakan lokasi pembuangan sampah haram berulang.“Denda dan perbicaraan di mahkamah telah dilakukan, tetapi jika Majlis Bandaraya dan Perbadanan Pengurusan Sisa Pepejal dan Pembersihan Awam (SWCorp) telah beri nasihat, namun kes terus berulang dan boleh beri kesan jangka panjang kepada alam sekitar, maka tindakan merampas akan dilaksanakan, selaras dengan Kanun Tanah Negara,” katanya.Ayub berkata demikian kepada pemberita selepas Program World Cleanup Day Peringkat Kebangsaan 2020 yang dirasmikan oleh Timbalan Menteri Perumahan dan Kerajaan Tempatan Dr Ismail Abd Muttalib di Kampung Pendas Baru, Gelang Patah, hari ini.Sementara itu Ismail ketika diminta mengulas sama ada kementeriannya akan meningkatkan lagi hukuman supaya orang awam tidak berani membuang sampah di merata-rata berkata, pihaknya akan meneliti akta-akta yang wajar dipinda.“Kita akan melihat keseluruhan akta yang ada dalam kementerian. Yang mana wajar, kita pinda demi menguatkuasakan undang-undang,” katanya.Menyentuh program hari ini Ismail berkata ia dijalankan serentak di 44 lokasi seluruh negara melibatkan penyertaan seramai 4,512 peserta dari 85 pertubuhan bukan kerajaan (NGO).Katanya mereka ini akan membersihkan kawasan seperti tempat rekreasi, pantai, tebing-tebing sungai di tujuh buah negeri yang menerima pakai Pengurusan Sistem Pepejal dan Pembersihan Awam (Akta 672), iaitu di Johor, Melaka, Negeri Sembilan, Wilayah Persekutuan Kuala Lumpur, Putrajaya, Pahang, Kedah dan Perlis.


Jangan ulangi kegagalan program ‘halalkan’ pendatang asing sebelum ini, kata persatuan pengilang

Persekutuan Pekilang-Pekilang Malaysia (FMM) menggesa kerajaan untuk tidak mengulangi kegagalan program “menghalalkan”pendatang asing tanpa izin sebelum ini, ketika negara terus berdepan dengan cabaran kekurangan tenaga kerja akibat sekatan pergerakan yang dilaksanakan sejak negara dilandak pandemik dua tahun lalu.Menurut President FMM Soh Thian Lai, majikan yang cuba mengambil pekerja melalui program berkenaan berdepan pelbagai cabaran dan kos dalam memenuhi syarat yang ditetapkan. “Dalam banyak keadaan, program tersebut membabitkan pihak ketiga yang mengakibatkan kos tambahan kepada majikan selain pencatutan oleh pihak ketiga daripada program berkenaan,” katanya kepada MalaysiaNow.Beliau turut berkata majikan berdepan masalah mencari calon pekerja kerana kekurangan repositori maklumat pekerja yang tersedia untuk digajikan di bawah skim-skim pengesahan yang sepatutnya diurus oleh kedutaan negara masing-masing. Soh mengulas kenyataan Menteri Sumber Manusia, M Saravanan yang mengecam cadangan “menghalalkan” pekerja asing tanpa dokumen sebagai idea bodoh kerana menggalakkan lebih ramai pendatang asing tanpa dokumen. Sementara itu, Setiausaha Agung Pertubuhan Kebangsaan Agensi Perkhidmatan Swasta N Sukumaran berkata, pihaknya menyokong kenyataan menteri tersebut namun mempersoalkan apakah yang akan kerajaan lakukan kepada tiga hingga empat juta pendatang asing tanpa dokumen yang berada di negara ini sejak sekian lama. “Isunya ialah tiada penguatkuasaan. Pendatang asing tanpa izin tidak lagi takut. Mereka sudah hidup di sini bertahun-tahun.“Setiap kali ada program pengesahan, ia hanya sebentar sahaja,” katanya. Menurut Sukumaran, masalah utama berkaitan program pengesahan itu ialah pekerja cenderung untuk lari dari satu majikan ke satu majikan lain. “Seseorang pekerja menjadi ‘haram’ apabila syarikatnya tidak boleh memperbaharui permit. Sekiranya syarikat membuat laporan polis, pekerja itu tidak boleh memperbaharui permitnya di mana-mana pun.”Soh turut menyuarakan kegusaran mengenai perkara ini dalam program pengesahan pekerja. Katanya, majikan bimbang dengan tahap kebolehpercayaan pekerja tanpa dokumen untuk diambil bekerja menerusi program-program pengesahan kerana sikap melompat kerja selepas menerima permit.  “Selain itu, program pengesahan juga membawa kepada peningkatan ketidakhadiran pekerja yang sah daripada kerja sedia ada yang mana pekerja-pekerja itu ditawar oleh ejen yang menjanjikan peluang pekerjaan yang lebih lumayan melalui pelaksanaan pengesahan,’ katanya.Soh berkata, cara lain ialah untuk kerajaan menyelesaikan masalah yang dihadapi dalam proses pengambilan pekerja asing dengan memastikan proses permohonan secara terus dari negara sumber dengan piagam pelanggan yang jelas untuk tujuan pemprosesan yang berkesan. Kali terakhir program rekalibrasi untuk pemindahan semula pekerja tanpa dokumen ialah pada Disember tahun lalu, yang membabitkan 192,281 pendatang asing tanpa izin berdaftar untuk dihantar pulang secara sukarela. Ia dilanjutkan ke 30 Jun ini. Sebagai rekod, Malaysia dianggarkan mempunyai empat hingga enam juta pekerja tanpa dokumen.


Kumpulan serpihan bakal cetus pertembungan sengit dalam PRN Sarawak?

Ketika penduduk Melaka bersiap sedia mengundi calon pilihan mereka di pusat pengundian akhir bulan ini, di Sarawak pula, persiapan pilihan raya sedang dijalankan dan pertandingan sengit dijangka bakal tercetus di kesemua 82 kerusi di Dewan Undangan Negeri (DUN) terbesar negara itu.DUN Sarawak dibubarkan pada 3 November lalu selepas Yang di-Pertuan Agong membatalkan perintah darurat lanjutan, memberi laluan kepada Pilihan Raya Negeri (PRN) Sarawak diadakan.Pengundian mesti diadakan dalam tempoh 60 hari daripada tarikh tersebut, dan parti-parti setempat sudah mula menjalankan kerja-kerja di lapangan menjelang pilihan raya yang dijangka bakal diadakan selepas PRN Melaka selesai 20 November depan.Sebelum DUN dibubarkan, Gabungan Parti Sarawak (GPS) menguasai 68 kerusi DUN – 47 kerusi dimenangi PBB, 11 PRS, tujuh SUPP dan tiga PDP.Di blok pembangkang, SUPP yang merupakan serpihan PSB menguasai enam kerusi manakala DAP Sarawak menguasai lima dan satu kerusi dikuasai Bersatu.Satu kerusi turut disandang seorang Adun Bebas dan satu kerusi tiada penyandang.Ia tidak menggambarkan keputusan PRN sebelum ini yang diadakan pada 2016 di mana Barisan Nasional (BN) memenangi 72 dari 82 kerusi DUN.Ketika itu, empat parti kerajaan – PBB, SUPP, PRS dan PDP – memenangi 67 kerusi manakala UPP, sebuah lagi parti serpihan SUPP yang mesra GPS dan calon yang bertanding di bawah BN, mengekalkan lima kerusinya.Baki 10 kerusi disandang Pakatan Harapan (PH) Sarawak – tujuh oleh DAP dan tiga diwakili PKR.Namun, tsunami politik yang melanda seluruh negara semasa PRU 2018 juga menyaksikan beberapa ahli Parlimen keluar parti.Kekalahan mengejut kerajaan persekutuan BN juga menyaksikan kejatuhan empat parti gabungan itu sekali gus membentuk GPS pada Julai 2018.Setahun kemudian, sekutu GPS Wong Soon Koh yang merupakan presiden UPP meletak jawatan dari Kabinet.PSB pada ketika itu masih setia dengan GPS walaupun hubungannya menjadi semakin renggang.Akhirnya, ia meninggalkan GPS dengan membawa lima kerusi yang dimenanginya dan menjadikan gabungan itu hanya memiliki 67 kerusi.Timbalan Presiden PSB Jerip Susil yang merupakan Adun Mambong juga meletak jawatan daripada parti tersebut dan menyertai PBB, menjadikan bilangan kerusi GPS kepada 68 kerusi dan meninggalkan PSB empat kerusi.Kejatuhan kerajaan persekutuan PH tahun lalu menyaksikan tiga wakil rakyat PKR Sarawak – Baru Bian, Ali Biju dan See Chee How – meninggalkan parti itu.Baru dan See menyertai PSB manakala Ali menyertai Bersatu yang berpangkalan di semenanjung, yang baru-baru ini melebarkan sayapnya ke Sarawak.Akibat keluarnya mereka dari PKR Sarawak, parti itu kehilangan semua wakil rakyatnya dalam DUN manakala PSB masih memiliki dua kerusi, menjadikan jumlah keseluruhan kerusi dimiliki parti sebanyak enam.Dalam pada itu, DAP pula hanyak memiliki baki lima kerusi selepas tewas di Pujut dan Padungan.Kerusi Pujut kekal kosong sejak Dr Ting Tiong Choon, yang memenanginya pada PRN 2016, hilang kelayakan kerana memiliki dua kerakyatan.Ia kehilangan kerusi Padungan apabila wakil rakyatnya Wong Kin Wei keluar parti untuk menjadi Bebas.Pertembungan pelbagai penjuruDengan PRN yang semakin hampir, pembangkang di Sarawak terus dilihat berpecah dan tidak berjaya menunjukkan kesatuan bagi menentang GPS.Sejarah perpecahan parti-parti pembangkang Sarawak boleh dijejaki sejak 1970-an apabila Parti Kebangsaan Sarawak atau SNAP berpecah sehingga mencetuskan kebangkitan parti-parti serpihan termasuk Parti Demokratik Progresif Sarawak (SPDP), Parti Bansa Dayak Sarawak (PBDS) dan seterusnya Parti Rakyat Sarawak (PRS).Perebutan kuasa dalaman PRS juga mencetuskan penubuhan parti baru, Parti Pekerja Sarawak (SWP).Dengan begitu banyak parti yang mahu mewakili masyarakat Dayak, politik komuniti itu juga menjadi tidak menentu.PRN 2016 menyaksikan pertembungan tiga penjuru di 28 kawasan, pertembungan empat penjuru di 12 kawasan dan pertembungan lima penjuru di lima kawasan.Pertembungan lima penjuru kebanyakannya berlaku di kerusi yang memiliki majoriti populasi kaum Cina di Batu Kitang, Bukit Semuja, Dudong, Bawang Assan dan Jepak.Pertembungan empat penjuru pula berlaku di kerusi majoriti Dayak iaitu Opar, Serembu, Sadong Jaya, Balai Ringin, Simanggang, Engkilili, Meluan, Ngemah, Murum, Bekenu, Pujut dan Mulu.Dengan kemunculan parti serpihan tempatan yang baru seperti Parti Bumi Kenyalang dan Gasak – sebuah gabungan kumpulan politik tempatan Parti Aspirasi Rakyat Sarawak (Aspirasi), SWP, pemimpin dari PBDSB yang dibatalkan pendaftarannya, Sarawak for Sarawakian (S4S) dan Sarawak Independence Alliance (SIA) – persaingan dijangka sengit dalam pengundian akan datang.Dan persoalan sama ada calon daripada parti yang berpangkalan di semenanjung seperti PAS dan Amanah akan dapat memperoleh kerusi di PRN Sarawak bakal bergantung kepada sentimen tempatan.


Henti salahkan Hannah, MSN perlu bertanggungjawab prestasi Sukan SEA, kata Hamidin

Ketua Kontinjen Malaysia ke Sukan Olimpik Paris 2024 Hamidin Mohd Amin meminta semua pihak berhenti menyalahkan Menteri Belia dan Sukan Hannah Yeoh atas kegagalan Malaysia mencapai sasaran pada Sukan SEA 2023 di Kemboja baru-baru ini.
Presiden Persatuan Bolasepak Malaysia (FAM) dan Timbalan Presiden Majlis Olimpik Malaysia (MOM) itu berkata Hannah sudah bekerja keras walaupun baru dilantik sebagai menteri dan mempunyai tempoh yang singkat dalam menerajui persiapan kontinjen negara bagi temasya sukan dwitahunan itu.
Hamidin berkata tumpuan juga perlu diberikan kepada Majlis Sukan Negara (MSN) bagi meningkatkan lagi prestasi atlet negara selepas Malaysia hanya mengumpul keseluruhan 34 berbanding 40 emas yang disasarkan.
“Beliau (Hannah) buat tugas yang baik sehingga hari ini, kita tidak boleh menyalahkannya, beliau baru enam bulan (jadi menteri). Beliau setiap hari jumpa dengan presiden persatuan sukan kebangsaan,” katanya ketika ditemui pemberita pada majlis menandatangani perjanjian penajaan antara Milo dan MOM di Kuala Lumpur, hari ini.
“Di sini MSN perlu bertanggungjawab juga kerana mereka antara yang berkolaborasi dengan persatuan. Kami akan lihat kelemahan yang perlu diperbaiki menjelang Sukan SEA 2025 dan terutama Sukan SEA 2027 kerana kebanyakan dana datang dari MSN,” tambah beliau.
Kontinjen negara membawa pulang keseluruhan 34 pingat emas, 45 perak dan 97 gangsa di Kemboja, iaitu pencapaian yang sedikit lebih baik daripada kutipan 31 emas pada edisi 1995 di Chiang Mai, Thailand.
Namun berdasarkan kedudukan carta pingat, Malaysia menamatkan saingan di posisi terburuk apabila menduduki tempat ketujuh buat kali pertama dalam sejarah Sukan SEA selepas menghuni tangga keenam pada edisi di Hanoi, Vietnam tahun lepas.
Justeru, beberapa pihak mendesak Hannah membuat permohonan maaf susulan kegagalan di Kemboja, malah terdapat juga yang mempertikai kenyataan Ahli Parlimen Segambut itu bahawa ketidakstabilan politik menjejaskan prestasi barisan atlet negara.
Sementara itu, Hamidin gembira dengan komitmen ditunjukkan Milo yang terus konsisten memberi sumbangan kepada kemajuan sukan negara menerusi perjanjian penajaan hingga 2028 dengan dana akan disalurkan bagi persediaan menghadapi Sukan Olimpik dan Paralimpik Paris 2024.
Perjanjian itu ditandatangani Setiausaha Agung MOM Mohd Nazifuddin Najib dan Pegawai Eksekutif Perniagaan Milo Ng Su Yen, disaksikan Ketua Pegawai Eksekutif Nestle (Malaysia) Berhad Juan Aranols dan Hamidin.
Majlis itu turut diserikan dengan kehadiran bekas jaguh sukan dan atlet elit kebangsaan iaitu atlet wanita negara pertama beraksi di Sukan Olimpik Annie Choong (olahraga), M Jegathesan (olahraga), Soh Chin Aun (bola sepak), Nurul Huda Abdullah (renang), Rashid Sidek (badminton), Ng Shu Wai (gimnastik artistik) dan ratu terjun negara Pandelela Rinong.


Biden perlu 6 lagi undi untuk kalahkan Trump

Calon demokrat Joe Biden hanya memerlukan enam lagi undi elektoral untuk memenangi jawatan presiden Amerika Syarikat (AS) selepas kemenangannya di Michigan, memetik unjuran Fox News lapor Agensi Sputnik.Biden diramal memperoleh 16 undi elektoral di negeri ini selepas mendahului dengan 49.9 peratus berbanding 48.6 peratus yang diraih Presiden Donald Trump. Sebanyak 99 peratus undi sudah dikira, lapor Fox.Ia menjadikan Biden hanya memerlukan enam lagi undi daripada 270 yang diperlukan untuk muncul sebagai presiden AS yang baru, kata laporan itu.


Pele meninggal dunia di usia 82 tahun

Ikon bola sepak Brazil, Pele, pemenang Piala Dunia sebanyak tiga kali dan dianggap sebagai pemain terhebat sepanjang zaman, meninggal dunia pada Khamis di usia 82 tahun.
Pemergiannya menarik penghormatan dan takziah penghormatan daripada dunia sukan dan dan pemimpin negaranya.
Dalam sebuah kenyataan, Hospital Albert Einstein di Sao Paulo berkata kematiannya berpunca daripada "kegagalan fungsi organ," mengesahkan pengumuman daripada keluarga legenda sukan itu.
"Kami sangat menyayangimu. Rehatlah dengan tenang," tulis anak perempuan Kelly Nascimento di Instagram.
Dunia bola sepak turut mengucapkan takziah di mana mereka memberi penghormatan kepada "O Rei" (Raja), yang mengubah wajah sukan itu sepanjang kariernya sejak beliau masih remaja.
Bintang bola sepak Brazil Neymar berkata Pele "mengubah bola sepak menjadi seni," sementara Kylian Mbappe dari Perancis berkata legasinya "tidak akan pernah dilupakan," sementara Cristiano Ronaldo dari Portugal menggelarnya sebagai "inspirasi kepada jutaan orang."
Kapten Argentina yang memenangi Piala Dunia baru-baru ini, Lionel Messi pula dilihat hanya menulis: “Moga aman dikau di sana."
Presiden Brazil Luiz Inacio Lula da Silva turut membuat ciapan di Twitter: "Terima kasih, Pele."
Pele adalah satu-satunya pemain bola sepak yang pernah yang memenangi tiga Piala Dunia pada 1958, 1962 dan 1970.
Beliau mencatatkan rekod dunia dengan 1,281 gol dalam keseluruhan 1,363 perlawanan yang disertainya sepanjang 21 tahun karier profesionalnya.


Kadar takungan air empangan Selangor lebih 90%

Kadar takungan air di empangan seluruh Selangor sehingga 22 Mac melebihi 90% kecuali di empangan Sungai Tinggi dan empangan Sungai Langat iaitu masing-masing pada kapasiti 88.72% dan 87.96%, kata Menteri Besar Selangor Amirudin Shari.Beliau berkata menurut Jabatan Meteorologi Malaysia, negara kini telah memasuki fasa kedua Monsun Timur Laut yang kurang taburan hujan, cuaca kering serta panas sehingga hujung bulan ini dan menyebabkan paras air empangan dijangka mengalami penurunan.“Lembaga Urus Air Selangor (LUAS) telah melaksanakan pemantauan rapi dan bersedia dengan langkah mitigasi bagi memastikan kuantiti sumber air mencukupi dan bekalan air terawat berjalan dengan lancar,” katanya ketika merasmikan Forum Air Selangor yang bertemakan “Nilai Air” sempena Hari Air Sedunia 2021 Peringkat Negeri Selangor secara maya hari ini.Beliau berkata forum itu bertujuan memberi kesedaran kepada masyarakat tentang kepentingan sumber air dalam proses pembangunan yang memberi impak kepada kualiti, kuantiti dan alam sekitar.“Permintaan ke atas air semakin meningkat selaras dengan perkembangan pesat kemajuan dan populasi yang semakin bertambah menjadikan kekurangan air sebagai salah satu cabaran utama di kebanyakan negara termasuk di Malaysia dan juga di Selangor,” katanya.


KKM sudah belanjakan RM1.17 bilion untuk Covid-19

Kementerian Kesihatan (KKM) memperuntukkan RM1.17 bilion untuk memerangi pandemik Covid-19 daripada Mac sehingga 31 Oktober, dan akan terus komited bagi memastikan barisan hadapan serta sistem kesihatan mempunyai dana yang mencukupi untuk melindungi rakyat.Timbalan Menteri Kesihatan II, Aaron Ago Dagang berkata peruntukan tersebut digunakan KKM bagi pembelian peralatan bekalan perubatan, barangan pakai habis, pakaian pelindung diri (PPE), kit ujian pantas, serta lain-lain perkhidmatan dalam usaha mengawal wabak Covid-19 daripada meningkat di negara ini.Katanya, kesemua perbelanjaan itu digunakan di semua fasiliti kementerian termasuk hospital, klinik kesihatan dan pergigian bagi melindungi petugas barisan hadapan.“Sebahagian besar perbelanjaan tersebut untuk pembayaran elaun khas Covid-19 kepada petugas hadapan yang berjumlah RM275 juta, kedua pembelian kelengkapan PPE sebanyak RM262 juta dan pembelian kit ujian serta pembayaran perkhidmatan makmal swasta berjumlah RM210 juta.“Jumlah ini tidak termasuk bayaran emolumen petugas yang terlibat dalam rawatan kawalan dan pencegahan Covid-19 di mana peruntukan tersebut di bawah peruntukan sedia ada KKM,” katanya di Dewan Rakyat, hari ini.Katanya, kesemua perbelanjaan itu digunakan di semua fasiliti kementerian termasuk hospital, klinik kesihatan dan pergigian bagi melindungi petugas barisan hadapan.Beliau menjawab soalan, Wan Hassan Mohd Ramli (PAS-Dungun) tentang jumlah perbelanjaan kementerian dalam menangani pandemik Covid-19 daripada 18 Mac 2020 sehingga 31 Oktober 2020.Sementara itu, berkaitan pelan kontingensi kerajaan dalam menyelesaikan permasalahan kes luar jangka Covid-19 dan jumlah perbelanjaan untuk perkara itu, Aaron berkata buat masa ini, pihaknya belum menerima makluman.Bagaimanapun katanya KKM akan sentiasa komited bagi memastikan pandemik Covid-19 ini dapat dikawal dan menghilangkan keresahan rakyat terhadap gelombang ketiga wabak tersebut.“KKM sudah belanjakan RM1.2 bilion. Jadi, kontigensi itu dalam peruntukan sedia ada, walaupun bajet tak cukup, KKM teruskan juga untuk pembayaran sepatutnya diadakan untuk wabak Covid-19.”


Hajiji positif Covid-19

Ketua Menteri Sabah, Hajiji Noor disahkan positif Covid-19 dan kini menjalani rawatan di Hospital Queen Elizabeth  (QEH)Menurut Setiausaha Perhubungan Awam kepada Ketua Menteri Sabah, Effendi Mohamed Sunoh, Hajiji yang juga Ahli Dewan Undangan Negeri (Adun) Sulaman itu kini dilaporkan stabil.“Semasa dalam kuarantin kendiri, beliau menjalani ujian Covid-19 sekali lagi. Hasil ujian terbaru mengesahkan beliau positif,” katanya dalam satu kenyataan malam ini.Effendi berkata, walaupun sedang menjalani rawatan, Hajiji masih menjalankan tugas dan tanggungjawabnya menerusi panggilan telefon dan sidang video selain pentadbiran kerajaan negeri berfungsi seperti biasa.Hajiji yang juga pengerusi Perikatan Nasional (PN) Sabah, mengangkat sumpah jawatan ketua menteri Sabah pada 29 September yang lalu selepas Gabungan Rakyat Sabah (GRS) memenangi pilihan raya negeri.


11 saksi secara tertutup kes Hasanah kerana libat keselamatan negara

Mahkamah Tinggi di Kuala Lumpur hari ini diberitahu keterangan 11 saksi pendakwaan dalam perbicaraan kes bekas Ketua Pengarah Organisasi Perisikan Luar Malaysia (MEIO), Hasanah Abdul Hamid perlu didengar secara tertutup kerana ia melibatkan keselamatan negara.Timbalan Pendakwa Raya Muhammad Iskandar Ahmad dalam hujahannya berkata 11 saksi itu terdiri daripada mereka yang masih bertugas di stesen masing-masing di luar negara.“Apakah kesan hubungan luar saksi ini dengan agensi-agensi di luar negara? Sekiranya identiti saksi-saksi ini kita dedahkan ia boleh mengancam keselamatan mereka dan menjejaskan keupayaan saksi-saksi tersebut dalam menjalankan tugas mereka.“Saksi-saksi itu juga akan mendedahkan maklumat mengenai hubungan perisikan bukan sahaja negara terbabit, malah mereka juga secara tak langsung atau secara tersirat akan mendedahkan nama negara mana yang kita (Malaysia) mempunyai hubungan rapat perisikan tersebut.“Impak yang lebih besar, ia akan memberi kesan kepada hubungan yang telah wujud dan yang akan wujud serta memberi impak negatif kepada hubungan diplomatik Malaysia dengan negara-negara lain dan seterusnya mengancam negara kita secara umumnya,” katanya dalam permohonan pendakwaan supaya 11 saksi itu memberi keterangan secara tertutup dalam perbicaraan kes pecah amanah wang kerajaan berjumlah RM50.4 juta dihadapi Hasanah.Peguam Hamdan Hamzah yang mewakili Hasanah berkata pihaknya membantah permohonan itu kerana pihak pendakwaan tiada bukti cukup untuk mengatakan keselamatan negara akan terancam jika 11 saksi itu memberi keterangan di mahkamah terbuka.“Dalam afidavit mereka, pihak pendakwaan berpendapat bahawa hubungan negara ini dengan negara luar akan terancam jika perbicaraan ini diadakan di mahkamah terbuka.“Namun kami berpendapat tidak ada bukti menunjukkan keterangan saksi-saksi tersebut akan dimanipulasi kerana afidavit mengenai hubungan luar negara hanyalah spekulasi,” katanya.Tambahnya, jika pihak pendakwaan mahu 11 saksi tersebut memberi keterangan secara tertutup, mereka perlu mengemukakan bukti dan mahkamah akan menentukannya.Selepas mendengar hujahan daripada kedua-dua pihak, Pesuruhjaya Kehakiman Ahmad Shahrir Mohd Salleh menetapkan esok untuk keputusan permohonan tersebut.“Mahkamah akan memulakan perbicaraan esok, tidak kira sama ada permohonan ini ditolak atau dibenarkan,” kata Ahmad Shahrir.Mahkamah sebelum ini menetapkan perbicaraan kes itu bermula hari ini, 6 dan 8, 12 hingga 15 serta 19 hingga 22 Oktober.Pada 25 Oktober 2018, Hasanah, 62, mengaku tidak bersalah atas pertuduhan sebagai seorang penjawat awam iaitu ketua pengarah Penyelidikan Jabatan Perdana Menteri melakukan pecah amanah wang berjumlah US$12.1 juta (RM50.4 juta) milik kerajaan Malaysia.Dia didakwa melakukan kesalahan itu di pejabat ketua pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya antara 30 April hingga 9 Mei 2018.Hasanah dituduh mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.


Pembantu rumah, keperluan atau status sosial?

Pada usia 33 tahun, Nabila Akashah pertama kali mampu menggaji seorang pembantu rumah dari negara seberang yang berusia 19 tahun untuk menjaga urusan rumah tangganya ketika dia dan suami keluar bekerja.
Kini, sudah 13 tahun Nabila membiasakan diri dengan kehadiran pembantu rumah.
Dalam tempoh itu, katanya, sebanyak empat kali pembantu rumahnya ditukar disebabkan beberapa faktor seperti tamat tempoh permit dan kekangan usia.
Bekerja sebagai pengurus kewangan di satu cawangan pusat jualan kenderaan jenama antarabangsa, ibu kepada tiga orang anak itu mengakui tidak lagi terbiasa dengan kerja-kerja rumah tangga selepas mendapat pembantu rumah.
Katanya, kehadiran pembantu rumah menjadikan dirinya berasa lebih "bebas" dan terurus.
"Sejak kecil saya memang berangan-angan untuk miliki pembantu rumah kerana saya rasa hidup saya akan seronok,” katanya kepada MalaysiaNow.
"Saya cuma perlu panggil bibik dan dia akan masak untuk saya, jaga mak ayah saya dan ikut saya membeli belah. Itu yang saya angan-angankan masa kecil.
"Bila dah mampu, saya dan suami buat keputusan gajikan pembantu untuk urus kerja-kerja di rumah.”
Sejak bertahun lamanya, pembantu rumah menjadi simbol status di banyak tempat di seluruh dunia.
Contohnya, masyarakat Timur Tengah mengupah pembantu rumah sebaik sahaja keluarga mencapai taraf kelas menengah bawah khususnya di kawasan bandar.
Ini adalah salah satu cara untuk mengumumkan bahawa mereka sudah mencapai kelas baru dalam hierarki masyarakat dan kehidupan.
Umumnya, ramai wanita melakukan semua tugas rumah seperti membesarkan anak-anak, mengemas dan memasak meskipun bekerja sepenuh masa.
Golongan ini seringkali menganggap mereka mempunyai masa lapang yang amat sedikit atau hampir tiada langsung.
Dengan menggaji seorang pembantu rumah, itulah cara mereka meluangkan masa untuk diri sendiri dan keluarga.
Apabila dibandingkan dengan rutin kehidupan wanita kelas elit, mereka ini pula kebiasaannya mempunyai dua hingga tiga pembantu rumah dalam satu masa.
Ini termasuklah seorang pemandu, seorang tukang kebun, dan seorang pembantu rumah.
Satu gaya hidup yang dihormati dan diidamkan oleh lapisan masyarakat.
Bagaimanapun, pengambilan pembantu rumah kini dilihat menjadi satu polemik apabila majikan tidak lagi melihat ianya sebagai satu bentuk bantuan ataupun keperluan.
Sebaliknya, simbol status dan gaya hidup.
Mentaliti majikan berbeza
Dalam pada itu, pembantu rumah Nabila yang mahu dikenali sebagai Intan (bukan nama sebenar) dari Indonesia bekerja dengannya sejak tahun 2018 dengan pendapatan sebanyak RM1700 sebulan.
Sebelum ini, dia pernah bekerja bersama dua orang majikan lain selama dua tahun dan sembilan bulan.
Katanya, kedua-dua majikan itu mempunyai personaliti yang amat berbeza termasuk cara menyantuninya sebagai pembantu rumah dan pemahaman tentang skop kerja.
Dia menyifatkan majikannya yang pertama sebagai orang yang berpendidikan tinggi dan amat menjaga kebajikannya sebagai pekerja.
Manakala, majikan kedua merupakan pasangan suami isteri bekerja sebagai guru sekadar melayannya sebagai "hamba di zaman moden".
"Majikan pertama hanya beri saya tugas di dapur dan tugasan biasa seperti menyapu dan basuh baju. Saya tidak pernah masuk bilik majikan dan anak-anak mereka.
"Baju yang tidak bersih akan diletakkan di depan pintu dan saya habis kerja selepas makan malam.
"Majikan kedua pula pernah minta saya baiki tandasnya yang rosak dan tersumbat.
"Kalau dia sendiri tak sanggup tengok dan masuk tandas itu, kenapa fikir saya sanggup? Saya tak pandai baiki dan itu bukan kerja saya," katanya kepada MalaysiaNow.
Atas sebab itu, dia segera menghubungi ejennya dan menyatakan hasrat membatalkan kontrak bersama majikan tersebut.
Ketika dihubungi, seorang ejen pembantu rumah dari Petaling Jaya berkata, mentaliti majikan amat berbeza menyebabkan ramai ejen dan pembantu rumah berdepan kesukaran untuk menjalankan tanggungjawab masing-masing.
Asyikin Hanafiah yang menguruskan agensi pembantu rumah berlesen selama 11 tahun berkata, berurusan dengan golongan kelas pertengahan atau kelompok M40 di bandar adalah keadaan yang paling sukar.
Ini kerana katanya, mereka merasakan mengambil pembantu rumah adalah satu bentuk pemilikan dan kuasa.
"Pembantu rumah itu manusia, mana ada hamba lagi zaman ini? Ada juga permintaan mengarut seperti tidak boleh memiliki telefon bimbit, tak boleh keluar rumah.
"Apabila saya dengar sahaja permintaan ini, saya terus bertanya sama ada mereka pernah menggaji pembantu rumah?
"Jika mereka kata tidak, saya akan minta mereka biarkan saya uruskan sendiri kerana mereka tidak tahu apa-apa dan permintaan mereka kebanyakannya memang tak masuk akal,” katanya.


Pindaan Akta Pengangkutan Jalan bolehkan tindakan keras diambil

Tindakan kerajaan meminda Akta Pengangkutan Jalan 1987 (Akta 333) bertujuan membolehkan tindakan tegas dikenakan terhadap pemandu mabuk, dan bukannya untuk mencabul hak individu mengambil minuman alkohol.Menteri Pengangkutan, Wee Ka Siong berkata pindaan itu bertujuan menjaga keselamatan pengguna jalan raya, dan ia bukanlah perkara asing kerana tindakan itu turut menjadi amalan di negara-negara lain.“Kita bukan hendak cabul hak orang lain, kalau dia hendak minum, boleh iaitu selain Muslim, tetapi kalau dah minum kita beri amaran jangan bawa kenderaan,” katanya semasa menjawab soalan Raj Munni Sabu yang ingin tahu sama ada kerajaan bersedia meneruskan inisiatif untuk meminda undang-undang berkaitan pemandu mabuk, pada sesi soal jawab persidangan Dewan Negara hari ini.Wee berkata dalam tempoh lima tahun lepas, 47 kematian dicatatkan disebabkan kecuaian pemandu mabuk berbanding 6,000 hingga 7,000 kematian setiap tahun akibat kemalangan jalan raya di negara ini.Beliau menegaskan walaupun jumlah kematian pengguna jalan raya disebabkan pemandu mabuk itu rendah, ia meninggalkan kesan mendalam kepada masyarakat dan keadaan itu memerlukan komitmen kerajaan untuk bertindak proaktif bagi mengatasi masalah berkenaan.“Ia memerlukan kerajaan untuk mengambil tindakan tuntas. Bukan sahaja menerusi penguatkuasaan tetapi juga pendidikan melalui advokasi. Perkara ini penting untuk memahamkan rakyat kenapa kerajaan perlu mengambil tindakan tegas,” katanya.Wee berkata secara spesifik, Seksyen 41 dan Seksyen 45 akta itu merupakan komitmen kerajaan untuk memastikan tindakan tegas dikenakan bukan sahaja kepada pemanduan di bawah pengaruh alkohol, tetapi juga dadah atau memandu secara melulu termasuk merempit.Beliau berkata Rang Undang-undang Pengangkutan Jalan (Pindaan) 2020 dijadual untuk dibentang, dibahas di Dewan Negara pada pertengahan bulan ini dan beliau berharap ia akan diluluskan oleh semua Ahli Dewan Negara.Rang Undang-undang Pengangkutan Jalan (Pindaan) 2020 diluluskan Dewan Rakyat pada 26 Ogos lepas.


Penyiasat polis syak Syed Saddiq subahat dengan 2 individu berhubung kehilangan RM250,000

Seorang anggota polis memberitahu Mahkamah Tinggi Kuala Lumpur bahawa beliau mengesyaki Ahli Parlimen Muar Syed Saddiq Syed Abdul Rahman bersubahat dengan dua individu berhubung kehilangan wang tunai RM250,000 dari peti besi di kediaman ahli politik itu, dua tahun lepas.Ahmad Marzuqi Ibrahim, 39, yang merupakan pegawai penyiasat kes tersebut berkata beliau mengesyaki perkara itu kerana hanya Syed Saddiq dan dua individu bernama Siti Nurul Hidayah dan Lim Hooi Sean yang mengetahui kata laluan peti besi.“Hanya cap jari Syed Saddiq yang ditemukan pada almari dan sekitar kawasan peti besi itu. Saya mengesyaki ketiga-tiga mereka terlibat atau bersubahat di dalam kes kehilangan wang tersebut.“Saya mengesahkan pada masa itu, saya telah memberikan surat kepada Bank Negara Malaysia (BNM) untuk mendapatkan maklumat bagi membantu siasatan saya, namun sehingga kini tiada sebarang maklum balas diperoleh dari pihak BNM,” katanya ketika pemeriksaan utama oleh timbalan pendakwa raya Mohd ‘Afif Ali pada hari kedua perbicaraan kes Syed Saddiq yang berdepan empat pertuduhan berkaitan pecah amanah serta pengubahan wang haram.Saksi pendakwaan kelima itu juga mengesahkan berdasarkan hasil siasatannya, tiada kesan umpilan dijumpai pada peti besi dan hanya terdapat kesan cap jari bekas menteri belia dan sukan pada peti besi berkenaan.“Saya tidak melakukan sebarang pengesahan atau siasatan bagaimana YB Syed Saddiq memperoleh wang tersebut kerana siasatan saya ketika itu mengikut Seksyen 380 Kanun Keseksaan iaitu kecurian dalam bangunan. “Saya juga mengesahkan YB Syed Saddiq tidak pernah memberitahu wang yang hilang tersebut adalah wang campuran politik. Beliau hanya menyatakan bahawa itu adalah wang simpanan beliau dan juga ibu bapa beliau,” katanya.Terdahulu, Ahmad Marzuqi berkata susulan laporan polis tentang kecurian wang RM250,000 yang dibuat Syed Saddiq pada 29 Mac 2020, beliau telah membuat tangkapan terhadap pembantu rumah ahli politik itu, seorang warga Indonesia bernama Novi Dwi Anggraeni.“Bagaimanapun, Novi dibebaskan daripada siasatan kerana tiada keterangan dan bukti yang mengaitkannya dalam kes ini. Saya juga mengesahkan tiada kesan pencerobohan di bilik YB Syed Saddiq.“Saya juga mengesahkan tiada percanggahan terhadap keterangan individu-individu yang telah diambil keterangan berkaitan wang yang hilang itu,” katanya.Sementara itu, saksi pendakwaan ketujuh iaitu koperal Helmi Abdul Rahman yang menerima panggilan MERS 999 dari Syed Saddiq berkenaan kejadian kecurian itu berkata beliau tidak mengesyaki laporan kehilangan duit yang dibuat adalah palsu.“Saya juga tidak bertanya kepada Syed Saddiq bila beliau sedar duit tersebut telah dicuri atau hilang,” katanya.Mengikut pertuduhan pertama, Syed Saddiq, 29, didakwa bersubahat dengan Rafiq Hakim Razali iaitu penolong bendahari Pemuda Bersatu yang diamanahkan dengan dana berjumlah RM1 juta telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan di hadapan pesuruhjaya kehakiman Azhar Abdul Hamid bersambung 4 Julai.


Menteri Perpaduan Negara Halimah Sadique pula positif Covid-19

Menteri Perpaduan Negara, Halimah Mohamed Sadique disahkan positif Covid-19, hari ini.Kementerian perpaduan negara dalam satu kenyataan berkata, Halimah menjalani ujian saringan Covid-19 semalam sebelum disahkan positif oleh Kementerian Kesihatan (KKM).“Susulan itu, Halimah akan menjalani rawatan dan tempoh kuarantin mengikut saranan serta pemantauan rapat oleh pihak KKM di Johor Bahru,” kata kenyataan itu.Halimah menjadi menteri terbaru disahkan dijangkiti virus itu yang sebelum ini turut menjangkiti Menteri Dalam Negeri Hamzah Zainuddin; Menteri di Jabatan Perdana Menteri (Ekonomi) Mustapa Mohamad dan Menteri Pembangunan Wanita, keluarga dan Masyarakat, Rina Harun.Awal hari ini MalaysiaNow turut melaporkan Ahli Parlimen Padang Rengas Mohamed Nazri Abdul Aziz mengesahkan dirinya dijangkiti Covid-19, selepas menjadi kontak rapat kepada seorang pesakit ketika melakukan sidang media beberapa hari lalu.Sepanjang tempoh rawatan dan pemulihan, Halimah akan terus memantau dan memastikan segala urusan kementeriannya berjalan dengan lancar.


PM pertahan langkah saring Covid-19 terhadap pelancong asing

Malaysia tidak mendiskriminasi mana-mana negara dalam menjalankan pemeriksaan Covid-19 terhadap pelancong yang tiba di negara ini, namun mahu memastikan kesihatan rakyat adalah keutamaan, kata Perdana Menteri Anwar Ibrahim.
Beliau berkata kawalan di pintu masuk negara oleh Jabatan Imigresen juga diperketatkan bagi memantau kemasukan rakyat asing ke Malaysia.
“Kalau kita lihat umpamanya kadar jangkitan (Covid-19) di China yang diuar-uarkan, ia tinggi dan kita juga tahu kadar kematian di Amerika Syarikat akibat Covid-19 juga tinggi, dan begitu juga beberapa negara lain.
“Jadi kita ambil tindakan untuk menyelamatkan rakyat kita, jadi sesiapa sahaja yang masuk (ke Malaysia) harus dipantau dan dikenakan syarat yang sama,” katanya dalam sidang media selepas mempengerusikan mesyuarat Kabinet di Perdana Putra, Putrajaya hari ini.
Anwar berkata dalam mesyuarat hari ini jemaah menteri juga berpendapat urusan pelancongan mahupun ekonomi tidak boleh mengatasi kepentingan negara dalam mengawal jangkitan sebarang wabak terhadap rakyat termasuk Covid-19.


Dunia berdepan peningkatan suhu dahsyat abad ini, kata WHO

Pertubuhan Kesihatan Sedunia (WHO) mengesahkan dunia sedang menuju ke arah peningkatan suhu yang dahsyat abad ini dengan 2020 direkodkan sebagai tahun terpanas mengatasi 2016.Setiausaha Agungnya WHO Antonio Guterres berkata, keadaan perubahan iklim tanpa henti ternyata mengorbankan banyak nyawa.Pertubuhan Meteorologi Dunia (WMO) Pertubuhan Bangsa-Bangsa Bersatu (PBB) merekodkan fasa 2011 hingga 2020 adalah dekad paling panas yang pernah dicatatkan.Berdasarkan WMO daripada gabungan lima set data antarabangsa teratasnya, 2020 menyaingi 2016 dalam memegang takhta cuaca terpanas.WMO dilaporkan berkata, putaran suhu permukaan di Laut Pasifik pada fasa sejuk musim La Nina meredakan keadaan panas hanya pada hujung tahun.Agensi cuaca PBB itu berkata, 2016, 2019 dan 2020 direkodkan sebagai tiga tahun paling panas dengan perbezaan antaranya dalam suhu global secara puratanya tidak dapat dibezakan.Katanya, suhu global secara purata pada 2020 ialah kita-kira 14.9 darjah Celcius (C), iaitu 1.2 C lebih tinggi berbanding ketika fasa praindustri pada 1850 hingga 1900.Melalui Perjanjian Paris 2015 mengenai perubahan iklim, ia menuntut kaedah membendung pemanasan global dalam keadaan kurang dari dua darjah Celcius, iaitu di atas tahap praindustri, sementara banyak negara meneruskan usaha mengehadkan kenaikan hingga 1.5 C.Pada masa sama, WMO percaya sekurang-kurangnya terdapat satu daripada lima keadaan di mana purata suhu global secara sementara melebihi 1.5 C pada 2024 kelak.Mengulas mengenai itu, Guterres berkata, pengesahan dibuat WMO bahawa 2020 menjadi antara tahun terpanas dalam sejarah adalah satu lagi peringatan kuat mengenai keadaan perubahan iklim yang tiada henti.“Ia memberi kesan terhadap kehidupan dan nyawa di seluruh bumi. Hari ini, kita berada pada suhu 1.2 C kepanasan dan sudah dapat menyaksikan cuaca luar biasa yang ekstrem di setiap rantau dan benua.“Kita menuju kepada kenaikan suhu yang dahsyat iaitu tiga hingga lima C abad ini… justeru berbaktilah kepada alam semula jadi yang menjadi tugas kita pada abad ke-21 ini. Ia mesti menjadi keutamaan kita,” katanya.


Zahid mungkin boleh hadir prosiding mahkamah 6 September, kata doktor

Doktor pakar sebuah hospital swasta hari ini memaklumkan Mahkamah Tinggi bahawa pesakitnya, Ahmad Zahid Hamidi “mungkin” boleh menghadiri prosiding kes rasuahnya membabitkan dana Yayasan Akalbudi yang ditetapkan pada 6 September ini.Dr Mohd Shahir Anuar dari Avisena Specialist Hospital di Shah Alam, yang merawat Presiden Umno itu, berkata demikian ketika menjawab soalan hakim Collin Lawrence Sequerah yang mendengar kes Zahid.Sequerah: Pada pandangan Doktor, adakah pesakit dalam keadaan ini boleh hadir ke mahkamah pada 6 September. Beliau perlu duduk di dalam mahkamah sepanjang prosiding kes ini tetapi beliau juga dibenarkan berehat.Dr Mohd Shahir: Mungkin boleh, tetapi tidak boleh lebih 40 minit. Beliau tidak boleh duduk terlalu lama, beliau harus melakukan beberapa latihan peregangan.Semalam, mahkamah itu dijadualkan mendengar hujah di akhir kes pendakwaan namun prosiding tersebut terpaksa ditangguhkan apabila Zahid dimasukkan ke hospital pada Ahad susulan kecederaan yang dialaminya selepas terjatuh.Terdahulu, ketika ditemui pemberita selepas pertemuan tersebut Anwar memberikan bayangan pembangkang tidak akan mengundi menentang Ismail dalam usul undi percaya yang akan dibentangkan di Dewan Rakyat.Susulan itu, Sequerah telah mengeluarkan sepina kepada doktor itu untuk hadir ke mahkamah bagi menjelaskan keadaan kesihatan Zahid dan prosedur yang perlu dijalaninya serta menentukan tempoh pemulihan.Pada prosiding hari ini, Dr Mohd Shahir berkata Zahid telah memaklumkan bahawa beliau terjatuh ketika berada di tandas Rabu lepas sejurus selepas solat Asar serta mengalami kesakitan di bahagian leher dan toraks.“Beliau tidak mengalami kepatahan tulang belakang. Semalam beliau menjalani prosedur intervensi kesakitan bagi mengurangkan sakit belakang akibat cakera teranjak yang dialaminya,” katanya.Ketika ditanya tempoh yang akan diambil oleh Zahid untuk berjalan seperti biasa, Dr Mohd Shahir berkata “beliau boleh berjalan seperti biasa tetapi tidak boleh duduk terlalu lama.Sequerah: Jadi berapa lama beliau boleh duduk?Dr Mohd Shahir: Biasanya, bagi setiap 30 hingga 45 minit, beliau perlu bangun dan melakukan latihan peregangan.


SPRM siasat isu penjualan tanah lapangan terbang di Perak

Suruhanjaya Pencegahan Rasuah Malaysia (SPRM) Perak sedang menjalankan siasatan berhubung dakwaan isu penjualan tanah untuk tapak cadangan pembinaan lapangan terbang antarabangsa di Seri Iskandar.Pengarah SPRM Perak Mohd Fauzi Mohamad berkata siasatan itu dilakukan susulan aduan rasmi yang diterima daripada Ahli Dewan Undangan Negeri (Adun) Manjoi Asmuni Awi semalam.“Penyiasatan dimulakan bagi mengenal pasti sama ada wujud sebarang kesalahan di bawah Akta SPRM 2009.“SPRM akan memanggil beberapa individu yang berkaitan dalam masa terdekat bagi membantu siasatan,” katanya ketika dihubungi Bernama hari ini.Beliau bagaimanapun enggan mendedahkan individu-individu yang dipanggil untuk hadir ke Ibu Pejabat SPRM Meru Raya bagi membantu siasatan penjualan tanah milik Perbadanan Kemajuan Negeri Perak (PKNP) seluas 188 hektar itu kepada sebuah syarikat swasta.Semalam, empat bekas exco kerajaan Perak ketika pentadbiran Pakatan Harapan (PH) termasuk Asmuni meminta SPRM melakukan siasatan terperinci kerana mendakwa ia tidak pernah dibincangkan dalam mesyuarat exco kerajaan negeri atau lembaga pengarah PKNP ketika itu.Khamis lepas, Menteri Besar Saarani Mohamad berkata tanah itu telah dijual kepada sebuah syarikat swasta semasa pentadbiran kerajaan PH kerana ketika pemerintahan Barisan Nasional (BN), ia dirizabkan kepada PKNP bagi tujuan pembinaan lapangan terbang antarabangsa.Sebelum ini, Adun Aulong Nga Kor Ming semasa persidangan DUN Perak mendakwa cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri dan berkata perkara itu adalah salah laku serius serta mahu pihak bertanggungjawab menjual tanah tersebut diheret ke muka pengadilan.


Amanah gugurkan nama Hanipa Maidin untuk PRU15

Amanah menggugurkan penyandang kerusi Parlimen Sepang, Mohamed Hanipa Maidin yang juga bekas timbalan menteri di Jabatan Perdana Menteri bagi Pilihan Raya Umum ke-15 (PRU15).
Pengumuman itu dibuat oleh Presiden Amanah Mohamad Sabu pada satu sidang media pengumuman calon-calon PRU15 di Kuala Lumpur.
Hanipa bakal digantikan oleh Ketua Angkatan Wanita Amanah Nasional (Awan) Aiman Athirah al-Jundi.
Sebelum ini, timbul desas desus Hanipa tidak akan dicalonkan semula pada PRU15 disebabkan faktor kesihatan.
Parlimen Sepang dikatakan turut diintai Ketua Srikandi Bersatu Rina Harun.
Selain itu, Mohamad turut mengumumkan penyandang kerusi Parlimen Shah Alam Khalid Samad dipindahkan ke Titiwangsa.
Manakala Timbalan Ketua Pemuda Amanah Nik Abdul Razak Nik Md Ridzuan bertanding di kerusi Parlimen Tasek Gelugor, Pulau Pinang.


Tanpa saya, Anwar bukan siapa pun, kata Dr M

Dr Mahathir Mohamad berkata Anwar Ibrahim terhutang budi kepadanya kerana naik dalam politik, menolak kecaman berterusan penyokong pemimpin PKR itu beliau menjadi halangan kepada usaha Pakatan Harapan (PH) untuk kembali berkuasa.Bekas perdana menteri itu berkata, Anwar yang tidak mahu menerimanya selepas kerajaan PH tumbang tahun lepas.“Saya tak tolak dia. Sebenarnya, Anwar jadi Anwar kerana saya. Kalau tak ada saya, Anwar bukan siapa pun. Saya yang bawa naik dia sampai jadi timbalan perdana menteri,” kata Mahathir dalam wawancara bersama Bernama malam tadi, merujuk kepada tahun 1990-an ketika menjadi perdana menteri selama 22 tahun.“Tak ada masalah bagi saya bekerjasama dengan dia. Tapi yang jadi masalah, dia tak nak bekerjasama dengan saya. Lepas tu, dia bagitau, ‘Dr Mahathir ni, dia tak suka kepada saya, tak mahu bekerjasama dengan saya. Sebab itulah kami berpecah’. Jadi sayalah salah.”Anwar merupakan pemimpin gerakan Islam yang mengetuai demonstrasi anti-kerajaan pada tahun 1970-an, sebelum ditarik masuk Umno selepas Mahathir mengambil alih kuasa daripada Hussein Onn pada 1981 untuk menjadi perdana menteri keempat.Mahathir terus melantik Anwar ke dalam Kabinet, dalam satu langkah dilihat untuk melemahkan pengaruh PAS.Dalam masa kurang dua dekad, Anwar naik dengan cepat dalam Umno sehingga menjadi timbalan presiden dan timbalan perdana menteri, sebelum pemecatan dramatiknya pada 1998 atas dakwaan meliwat dan salahguna kuasa.‘Dia mahu jadi PM, tanpa saya berperanan’Kenyataan itu dikeluarkan selepas tarikh akhir Istana agar ahli-ahli Parlimen menamakan pilihan mereka berhubung calon perdana menteri dalam kerajaan baru.Mahathir berkata, usaha PH untuk mengambil kembali kuasa gagal, walaupun kerajaan Perikatan Nasional (PH) goyah kerana majoriti tipis.Tetapi Mahathir berkata, untuk mengadakan kerjasama dengan PH di bawah Anwar tidak berlaku kerana presiden PKR itu bertegas beliau tidak seharusnya memainkan apa-apa peranan.“Syarat yang dikenakan kepada saya ialah saya tidak boleh pegang apa-apa jawatan pun dalam PH, jauh sekali menjadi perdana menteri. Dia nak jadi perdana menteri. Saya kata pada dia, ‘Saya jadi perdana menteri untuk enam bulan, lepas tu you take over la’,” kata Mahathir.“Lepas tu apa peranan saya? Tak nak saya jadi perdana menteri, tak nak saya ada dalam parti. Dia yang menolak saya. Tapi dengan bijaknya, dia beritahu kepada orang yang saya tolak dia.”Di bawah perjanjian antara pemimpin PH, Mahathir yang mengetuai kerajaan buat kali kedua selepas kemenangan bersejarah gabungan itu pada 2018 perlu menyerahkan jawatan tertinggi itu kepada Anwar.Bagaimanapun, gabungan itu tumbang selepas peralihan kuasa berlaku, dengan parti komponen mendesak tarikh peletakan jawatan Mahathir ditetapkan.


Undi 18 beri kelebihan kepada PN pada PRU15, kata penganalisis

Penyertaan pengundi usia 18 tahun (Undi 18) dijangka akan lebih menguntungkan Perikatan Nasional (PN) apabila ia dijangka memberi peluang sama rata kepada gabungan gabungan politik baru itu untuk memenangi Pilihan Raya Umum ke-15 (PRU15) seperti Barisan Nasional (BN) dan Pakatan Harapan (PH).Pengarah Eksekutif Ilham Centre, Hisommudin Bakar berkata golongan muda tidaklah seperti pengundi lama yang mempunyai pandangan politik keluarga atau politik tradisi.Sebaliknya, beliau berkata, golongan muda hanya mengutamakan isu semasa dan dijangka akan memberi sokongan kepada pihak yang lebih utamakan hal ehwal mereka.“Golongan ini lebih utamakan ‘periuk nasi’ masing-masing dan masa depan mereka,” katanya kepada MalaysiaNow.“Oleh itu, pihak yang dilihat mampu tawarkan penyelesaian kepada isu yang dihadapi mereka, pastinya akan menjadi pilihan pengundi kategori ini.“Justeru keadaan ini dilihat sebagai satu ‘permainan adil’ dan PN boleh meraih manfaat dan bersaing dengan BN dan PH secara adil.”Sementara itu, Penganalisis Politik dari University of Nottingham Asia Research Institute Malaysia, Bridget Welsh, keadaan itu dapat dilihat pada Pilihan Raya Negeri (PRN) Melaka yang berlaku baru-baru ini apabila jumlah pengundi muda dilihat beralih dari BN dan PH kepada PN.“Angka peralihan itu adalah signifikan. Jelas sekali mereka mahukan perubahan dan reformasi,” katanya kepada MalaysiaNow.“PN adalah gabungan parti politik baru, jadi mungkin mereka ingin berikan peluang dan melihat kemampuan PN.”Dalam pada itu, Hisommudin dan Welsh menyifatkan pengundi muda terutama mereka yang tergolong dalam Undi 18 sebagai “game changer” atau penentu kepada PRU15.Mereka berkata, kehadiran pengundi baru ini dijangka akan “memeriahkan” suasana PRU15 apabila sokongan yang bakal ditunjukkan golongan tersebut sukar diramal sekali gus mampu mencetus ketidaktentuan.Welsh berkata, ia kerana golongan ini tidak mempunyai sifat setia kepartian dan lebih menumpukan kepada isu “bread and butter”.“Golongan muda sudah bosan dengan politik, mereka inginkan reformasi dan lebih utamakan ‘periuk nasi’ masing-masing. Keadaan ini pastinya akan mengubah fenomena PRU seterusnya.“Contohnya, jika lihat kepada isu 1MDB, ramai golongan muda memberikan reaksi yang berbeza pada 2018 berbanding sekarang, ini antara yang mendorong kemenangan PH, namun kini keadaan dilihat berbeza,” katanya.Hisommudin berkata, sekiranya berlaku peralihan undi golongan ini kepada mana-mana gabungan parti politik, maka blok itu sudah hampir memiliki kemenangan.“Pengundi muda merangkumi lebih separuh daripada jumlah pengundi keseluruhan di Malaysia, jadi undi mereka sangat penting,” katanya.Tambah beliau, parti politik kini dilihat perlu menggunakan pendekatan baru dan tidak boleh bergantung dengan berkempen cara lama untuk meraih undi golongan tersebut.“Tidak boleh hanya gunakan bahan kempen yang lepas dan perlu teroka trend baru,” katanya.


Mahkamah benar Isa Samad dapatkan pasport ke UK

Mahkamah Rayuan hari ini membenarkan permohonan bekas pengerusi Felda Mohd Isa Abdul Samad untuk mendapatkan sementara pasport bagi membolehkan beliau menghadiri majlis konvokesyen anak tirinya di sebuah universiti di United Kingdom (UK) 30 Mac ini.Panel tiga hakim diketuai Kamaludin Md Said berkata pasport itu yang akan diserahkan kepada Isa selaku pemohon pada 14 Mac perlu dikembalikan kepada mahkamah pada 16 April ini.Hakim Kamaludin yang bersidang bersama Lee Heng Cheong dan Ghazali Cha membenarkan permohonan Isa selepas mendengar hujahan peguamnya, Wan Azmir Wan Majid.Timbalan pendakwa raya Afzainizam Abdul Aziz tidak membantah permohonan tersebut.Terdahulu, Wan Azmir dalam hujahan berkata anak guamnya perlu berangkat ke UK pada 26 Mac ini untuk menghadiri majlis konvokesyen anak tirinya dan akan pulang ke Malaysia pada 9 April ini.“Saya mohon pasport diserahkan kepada pemohon secepat mungkin kerana ia perlu diperbaharui. Anak guam akan pulang ke Malaysia pada 9 April dan saya mohon pasport dikembalikan selewat-lewatnya 16 April,” katanya dan menambah bahawa pemohon telah menjaga anak tirinya itu sejak kecil.Pada 3 Februari tahun lepas, Isa, 72, disabitkan atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.Bagaimanapun Isa hanya perlu menjalani hukuman penjara enam tahun setelah hakim Mohd Nazlan Mohd Ghazali (kini merupakan hakim Mahkamah Rayuan) memerintahkan kesemua hukuman penjara itu berjalan serentak.Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan sehingga rayuan selesai.Bekas menteri besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.Rayuan berkenaan ditetapkan untuk pengurusan kes di hadapan timbalan pendaftar Mahkamah Rayuan Mohd Khairi Haron menerusi sidang video pada 11 Mei ini.


Pelaksanaan pentaksiran kemasukan sekolah khusus buka peluang murid ke SBP

Pelaksanaan pentaksiran kemasukan sekolah khusus (PKSK) membuka peluang kepada semua murid yang layak daripada semua jenis sekolah di Malaysia untuk ke sekolah berasrama penuh (SBP), kata Timbalan Menteri Pendidikan Mah Hang Soon.Beliau berkata kementerian pendidikan (KPM) sentiasa memberi perhatian dan mendukung dasar pendidikan yang ditetapkan kerajaan termasuk memastikan kejayaan lima aspirasi sistem pendidikan iaitu akses, kualiti, ekuiti, perpaduan dan kecekapan.“KPM juga sentiasa melaksanakan tanggungjawab seperti dihasratkan dengan merangka dasar pengambilan lebih komprehensif tanpa sebarang pengabaian kepada mana-mana pihak mahupun golongan masyarakat di negara ini,” katanya dalam sesi soal jawab pada persidangan Dewan Negara hari ini.Beliau menjawab soalan Senator T. Mohan yang ingin tahu justifikasi pelajar daripada sekolah kebangsaan (SK) sahaja dibenarkan untuk memohon ke SBP peringkat Tingkatan Satu dan mengapa pelajar cemerlang selain SK tidak dibenarkan.Mah menjelaskan PKSK merupakan satu kaedah pentaksiran standard secara berpusat dan dilaksanakan kepada murid yang memohon kemasukan ke sekolah khusus dengan pentaksiran itu merangkumi tiga komponen utama iaitu kecerdasan insaniah, kecerdasan intelek dan artikulasi penulisan.Beliau berkata semua murid warganegara yang berdaftar dengan sistem Aplikasi Pangkalan Data Murid (APDM) KPM dari sekolah jenis kebangsaan (SJK), sekolah agama bantuan kerajaan (SABK) atau sekolah swasta adalah layak memohon kemasukan ke SBP bermula 2020 bagi sesi persekolahan 2021.“Syarat pemilihan murid ke SBP adalah melepasi syarat minimum PKSK dan aktif dalam aktiviti kokurikulum. Penawaran kemasukan ke SBP pula adalah tertakluk kepada dasar pemilihan SBP iaitu 60% murid daripada keluarga B40,” katanya.


Muhyiddin tuntut Puad Zarkashi mohon maaf, ganti rugi RM10 juta

Muhyiddin Yassin menuntut anggota Majlis Tertinggi Umno Mohd Puad Zarkashi memohon maaf secara terbuka dan membayar ganti rugi sebanyak RM10 juta kerana didakwa memfitnah perdana menteri menerusi hantaran di Facebook minggu lalu.Dalam surat tuntutan dihantar firma guaman Rosli Dahlan Saravana Partnership kepada Mohd Puad hari ini, Muhyiddin, antara lain, menuntut Mohd Puad memadam kenyataan bertarikh 9 Februari mengenai kuarantin dari laman Facebooknya.Tuntutan itu dibuat terhadap kenyataan Mohd Puad bahawa Muhyiddin enggan dikuarantinkan sekembalinya dari lawatan rasmi dari Jakarta pada 5 Februari lalu sehingga kerajaan terpaksa mewartakan perintah kuarantin tiga hari terhadap menteri.“Kami diarahkan bahawa kenyataan tersebut mengandungi maklumat tidak benar, tidak berasas dan berniat jahat,” menurut surat tuntutan yang ditandatangani oleh peguam Muhyiddin.Firma guaman itu juga diarah untuk menuntut Mohd Puad menyatakan permohonan maaf secara terbuka disiarkan secara jelas dan segera di Laman Facebooknya dan semua portal berita dan media sosial yang menyiarkan kenyataan yang didakwa berunsur fitnah itu.Selain itu, Mohd Puad juga dituntut  mengeluarkan aku janji bertulis untuk tidak mengulangi atau menerbitkan kenyataan sama atau seumpama itu dalam apa jua cara sekalipun.“Kami diarahkan untuk menuntut agar bersetuju untuk membayar pampasan kepada anak guam kami sejumlah RM10 juta dan jika gagal menunaikan tuntutan dalam masa tujuh hari dari tarikh surat ini, maka kami akan mengambil tindakan guaman terhadap anda,” katanya.Difahamkan surat tuntutan tersebut dihantar melalui e-mel dan juga diserahkan secara tangan kepada Mohd Puad hari ini.Pada 9 Februari lalu, Pejabat Perdana Menteri dalam kenyataan menafikan sekeras-kerasnya fitnah yang dibuat oleh Mohd Puad kononnya perintah kuarantin tiga hari untuk Menteri yang melakukan lawatan ke luar negara diwartakan oleh kerajaan kerana perdana menteri enggan dikuarantinkan sekembalinya dari lawatan rasmi ke Indonesia.


Perhimpunan jalanan bukan penyelesaian, kata Sultan Johor

Sultan Johor Sultan Ibrahim Sultan Iskandar berkata perhimpunan jalanan seperti dicadangkan seorang pemimpin DAP bukannya cara bertanggungjawab dalam mencari penyelesaian yang membina.Menerusi hantaran di Facebook, Sultan Ibrahim berkata suara atau pandangan daripada pelbagai lapisan masyarakat sebaliknya boleh disampaikan kepada kerajaan menerusi pelbagai forum lain.“Tidak cukup peritkah pengajaran daripada demonstrasi yang menjadi detik hitam dalam sejarah negara kita seperti pada tahun 1969, dan tidak lama dahulu, perhimpunan Bersih? Ia tidak mencapai sebarang matlamat, selain mengakibatkan kekecohan dan kerosakan. Ini bukan cara negara kita… tiada yang menang. Semuanya akan rugi. “Kita tidak tahu berapa lama kita boleh pulih daripada kesan perhimpunan sebegitu. Undang-undang negara kita mesti dihormati. Janganlah buat kenyataan berbaur hasutan kerana ia tidak membantu, sedangkan ada banyak saluran yang lebih membina untuk menyuarakan pandangan,” katanya.Baginda bertitah perhimpunan jalanan juga akan memberi impak negatif kepada ekonomi negara, menakutkan pelabur asing dan merencatkan pemulihan negara daripada pandemik Covid-19.“Janganlah buat perhimpunan sebegini. Pertumbuhan negara kita mesti dipupuk melalui dialog yang matang, bukan tindakan yang akan mengancam ketenteraman awam dan keselamatan negara.”Rabu lepas, Anggota Jawatankuasa Tertinggi Pusat DAP Sheikh Umar Bagharib Ali dilaporkan mencadangkan rakyat berhimpun beramai-ramai sebagai tanda protes susulan kenaikan kos sara hidup.Umar yang juga bekas ahli Dewan Undangan Negeri Paloh dipetik sebagai berkata jika sejuta orang dapat dihimpunkan di tengah Kuala Lumpur, mungkin barulah kerajaan akan membuka mata mengenai kesusahan rakyat.


Bekas pembantu tarik balik rayuan hapus tuntutan balas Anwar dalam saman serangan seksual

Muhammed Yusoff Rawther menarik balik rayuannya terhadap keputusan Mahkamah Tinggi menolak permohonannya untuk membatalkan beberapa perenggan dalam pernyataan pembelaan dan tuntutan balas Perdana Menteri Anwar Ibrahim berhubung tuntutan samannya.
Panel tiga hakim Mahkamah Rayuan terdiri daripada Hakim Lee Swee Seng, Datuk Hashim Hamzah dan Lim Chong Fong membatalkan rayuan itu dan memerintahkan perayu (Muhammed Yusoff) untuk membayar kos RM5,000 kepada responden (Anwar).
Terdahulu, Muhammed Yusoff yang diwakili peguam Reenajit Kaur Golen memberitahu panel hakim bahawa mereka telah menulis kepada mahkamah pada 6 Mac untuk memaklumkan tentang penarikan balik rayuan itu.
Peguam Navpreet Singh yang mewakili Anwar berkata keputusan perayu untuk menarik balik rayuan menunjukkan beliau bersetuju dengan keputusan Mahkamah Tinggi bahawa beliau gagal untuk memenuhi keperluan bagi permohonan tersebut.
“Perayu memfailkan notis rayuan dan meneruskan sesi pengurusan kes bagi mendapatkan arahan untuk memfailkan penghujahan. Bagaimanapun, beliau membuat pusingan U untuk menarik balik rayuan itu, sebulan sebelum tarikh pendengaran rayuan hari ini,” katanya.
Peguam itu kemudian memohon kos RM5,000 kerana perayu menarik balik rayuan pada saat akhir.
Pada 14 Julai 2021, Muhammed Yusoff, yang merupakan bekas pembantu penyelidik Anwar memfailkan saman terhadap Anwar mendakwa bahawa beliau telah diserang secara seksual.
Beliau antara lain menuntut ganti rugi khas, am, teruk dan teladan serta faedah, kos dan relif lain yang difikirkan sesuai oleh mahkamah.
Pada 9 September 2022, Mahkamah Tinggi Kuala Lumpur menolak permohonan Muhammed Yusoff untuk membatalkan beberapa perenggan dalam pernyataan pembelaan dan tuntutan balas Anwar.
Anwar, menerusi pernyataan pembelaannya yang difailkan pada 28 Sept 2021, mendakwa Muhammed Yusoff telah berbohong di bawah sumpah dan pihak berkuasa berhubung serangan seksual yang berlaku kepadanya.
Menurut Presiden PKR itu yang memfailkan tuntutan balas pada tarikh sama (28 September), Muhammed Yusoff telah mereka-reka cerita berhubung serangan seksual untuk mencemarkan kerjaya politiknya bagi memastikan beliau tidak menjadi perdana menteri.


MCA harap dapat sumbang kerusi untuk BN di PRN Melaka

MCA berharap dapat menyumbang beberapa kerusi kepada Barisan Nasional (BN) pada Pilihan Raya Negeri (PRN) Melaka, Sabtu ini.Presiden MCA Wee Ka Siong berkata antara kerusi yang dijangka mampu ditawan kembali parti itu adalah kerusi Dewan Undangan Negeri (DUN) Kelebang, Machap Jaya, Bemban dan Kesidang.Beliau berkata ia susulan perkembangan positif pengundi kepada calon BN iaitu Timbalan Menteri Perdagangan Antarabangsa dan Industri Lim Ban Hong di kerusi Kelebang.“Jadi saya berharap Lim yang diterima segenap lapisan masyarakat dapat melakukan suatu kejutan, merampas balik kerusi itu. Ini satu impian kita. Selain itu kawasan Machap Jaya ini mempunyai ramai pengundi Cina, tapi kita pernah menang dan kita cuma kalah sekali bagaimanapun pada Pilihan Raya Kecil (PRK) 2007 kita menang.“Ketiga Bemban, kawasan ini sebenarnya tempat kelahiran saya. Kita juga letak calon walaupun dia (calon BN, Koh Chin Han) pernah kalah sekali, tapi kita harap dia diberikan peluang. Bagi Kesidang, walaupun kita mempertaruhkan calon muda (Leong Hui Ying), dengan gerakan anak muda, saya harap dia dapat melakukan sesuatu,” katanya dalam bicara bertajuk “PRN Melaka – Mengapa BN Tetap Pilihan Terbaik” yang diadakan secara maya.Pada PRN Melaka, BN bertanding di kesemua 28 kerusi dengan Umno 20 kerusi, tujuh MCA dan satu kerusi mewakili MIC.Tujuh kerusi yang ditandingi MCA adalah di DUN Kelebang, Kesidang, Machap Jaya, Bemban, Ayer Keroh, Kota Laksamana dan Bandar Hilir.PRN Melaka diadakan berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Sulaiman Md Ali.SPR menetapkan hari pengundian pada Sabtu ini (20 November).


330 korban Covid-19 dicatat, kes baru menurun bawah 20,000

Malaysia merekodkan kes baru sebanyak 19,378 menjadikan kes keseluruhan Covid-19 meningkat sebanyak 1,805,382 kes.Selangor kekal mencatat kes harian tertinggi sebanyak 3,613 disusuli Sarawak (2,464), Sabah (2,404), Johor (2,331), Pulau Pinang (1,726), Kedah (1,470), Perak (1,389), Kelantan (1,356), Kuala Lumpur (740), dan Pahang (559).Hanya Labuan (4) sahaja negeri yang mencatat kes satu digit hari ini.Negara juga mencatat sebanyak 22,399 kes sembuh menjadikan jumlah keseluruhan kes sembuh meningkat kepada 1,528,672.Kes aktif dengan kebolehjangkitan pula kini berjumlah 259,189 kes.Dalam pada itu, 975 pesakit ditempatkan di unit rawatan rapi (ICU) termasuk 463 orang memerlukan bantuan alat pernafasan.Malaysia turut mencatat 330 lagi korban akibat Covid-19, menjadikan jumlah mangsa yang maut meningkat kepada 17,521.


Pendakwaan gesa juri sabitkan kesalahan berhubung 1MDB terhadap bekas pegawai Goldman

Pendakwa raya Amerika Syarikat (AS) pada Isnin menggesa juri untuk mensabitkan seorang bekas pegawai kanan Goldman Sachs kerana membantu dalam penyelewengan berbilion dolar dari 1MDB, sementara pihak pembelaan menuduh saksi utama pendakwaan berbohong.Ketika menutup penghujahan di mahkamah Brooklyn, penolong peguam AS Alixandra Smith berkata defendan Roger Ng menerima lebih AS$35 juta dalam bentuk sogokan daripada aktiviti rasuah dan pengubahan wang haram yang dilakukan “tanpa rasa bersalah”, dan beliau mesti bertanggungjawab.Bagaimanapun, peguam Ng, Marc Agnifilo membantah bahawa anak guamnya, yang pernah menjadi ketua pegawai bank pelaburan terkemuka Goldman bagi cawangan Malaysia.Agnifilo berkata Ng telah dikaitkan secara palsu oleh bekas bosnya, Tim Leissner yang merupakan saksi utama pendakwaan.“Dia tidak pernah berhenti bohong, dan dia tidak akan berhenti berbohong di kamar mahkamah ini,” kata Agnifilo, merujuk kepada Leissner.Hujah penutup dijangka akan berakhir pada Selasa.Hakim kemudiannya akan mengarahkan juri untuk menetapkan keputusan undang-undang mengenai perkara itu dan perbincangan mengenainya akan dimulakan juri.Perbicaraan hampir dua bulan itu berpunca daripada salah satu skandal kewangan terbesar dalam sejarah.Pendakwa raya berkata Goldman membantu 1MDB mengumpul AS$6.5 bilion melalui tiga jualan bon.Bagaimanapun, daripada jumlah itu, sebanyak AS$4.5 bilion diselewengkan dalam bentuk sogokan kepada pegawai kerajaan, bank dan rakan subahat.Pada 2020, Goldman membayar denda hampir AS$3 bilion dan cawangannya di Malaysia bersetuju mengaku bersalah.Dalam pada itu, dalang utama penyelewengan tersebut, ahli perniagaan Low Taek Jho atau Jho Low, masih bebas dan sedang diburu pihak berkuasa beberapa negara.Ng, 49, mengaku tidak bersalah bersubahat dalam pengubahan wang haram dan melanggar undang-undang anti rasuah.Pihak pendakwaan berkata Ng membantu Leissner menyelewengkan ratusan juta dolar, mengubah wang dan memberi rasuah kepada pegawai kerajaan bagi mendapatkan urus niaga bagi Goldman.Leissner, 52, mengaku bersalah pada 2018 atas tuduhan yang sama seperti Ng.Ketika penghujahan, Agnifilo menumpukan hujah penutupnya terhadap kredibiliti Leissner, selepas lelaki itu mengaku bahawa dia “banyak berbohong” semasa memberikan keterangan.Walaupun pihak pembelaan mengakui bahawa Ng memperkenalkan Leissner kepada Low, Agnifilo berkata anak guamnya tidak memainkan peranan selepas perkenalan dua lelaki itu.Selain itu, Agnifilo berkata Leissner berbohong bagi mendapatkan hukuman yang lebih ringan.“Ng pada dasarnya adalah mangsa bagi semua perkara ini,” kata Agnifilo.Smith mengakui bahawa Leissner memohon kelonggaran selepas memberi keterangan, bagaimanapun, menurutnya keterangan lain turut menyokongnya.“Apa yang dia beritahu anda tentang jenayah yang dia lakukan bersama defendan dan orang lain disokong dan konsisten dengan bukti lain,” kata Smith.“Anda sudah tahu defendan bersalah daripada bukti lain.”Ng mengakui menerima AS$35 juta daripada Leissner di mana bekas bosnya itu berkata bahawa ia adalah wang sogokan dari 1MDB.Leissner juga berkata beliau bersetuju dengan Ng untuk memberitahu bank yang memproses pemindahan itu bahawa wang itu datang daripada perniagaan sah antara isteri mereka bagi menutup aktviti haram mereka.Isteri Ng, Lim Hwee Bin, memberi keterangan pembelaan bahawa beliau melabur AS$6 juta pada pertengahan 2000-an dalam sebuah syarikat China dimiliki keluarga isteri Leissner ketika itu, Judy Chan.Dia berkata AS$35 juta itu adalah pulangannya daripada pelaburannya itu.Low dikenakan pertuduhan pada 2018 bersama Ng.Pihak berkuasa Malaysia berkata Low kini berada di China namun ia dinafikan Beijing.


Pesakit Covid-19 tak boleh mengundi dalam PRN Sabah, kata menteri

Pengundi yang positif Covid-19 tidak dibenarkan mengundi pada Pilihan Raya Negeri (PRN) Sabah 26 Sept ini, demikian diumumkan Menteri Kanan (Kluster Keselamatan) Ismail Sabri Yaakob hari ini.Beliau berkata Mesyuarat Khas Menteri-Menteri Berkenaan Pelaksanaan Perintah Kawalan Pergerakan Pemulihan (PKPP) hari ini memuktamadkan keputusan itu bagi mengelakkan risiko jangkitan Covid-19.“Kita sudah timbang. Mereka yang positif dan sedang dirawat di hospital tidak dibenarkan mengundi. Kita tidak mahu ada kluster mengundi,” katanya pada sidang media perkembangan PKPP, di Putrajaya hari ini.Bagi yang bergejala, mereka dibenarkan untuk mengundi dan mereka akan dibawa di tempat pengundian khas yang disediakan oleh Suruhanjaya Pilihan Raya (SPR).Ismail Sabri berkata mereka yang sedang dikuarantin turut dibenarkan mengundi, namun perlu mengemukakan permohonan kebenaran kepada Pejabat Kesihatan Daerah supaya dapat ditentukan masa dibawa keluar untuk mengundi di tempat khas yang disediakan SPR.MENYUSUL LAGI


Bekas PM Pakistan menang besar dalam PRK di Punjab

Bekas perdana Menteri Pakistan Imran Khan menang enam daripada tujuh kerusi parlimen yang ditandinginya pada pilihan raya kecil pada Ahad, mencetuskan minat penyokongnya untuk terus bertanding lebih banyak kerusi.
Undian untuk lapan kerusi dewan negeri dan tiga kerusi wilayah Punjab dilihat sebagai ujian populariti Imran dan partinya Pakistan Tehreek-e-Insaf (PTI).
Walaupun beliau tidak boleh mewakili lebih daripada satu kawasan di parlimen, keputusan Imran untuk bertanding tujuh kerusi hanya sebagai mesej politik.
Parti Imran hanya tewas dua kerusi dewan negeri kepada Parti Rakyat Pakistan (PPP), ahli gabungan pemerintah yang diketuai Liga Muslim Pakistan-Nawaz (PML-N) pimpinan Perdana Menteri Shehbaz Sharif.
Keputusan awal menunjukkan tujuh kerusi parlimen yang ditandinginya, Imran kalah di kawasan Malir Karachi.
PTI juga tewas di satu lagi kerusi penting, Multan, apabila Mehr Bano Quresi, anak perempuan naib pengerusi PTI, Shah Mahmood Qureshi, kalah kepada Ali Musa Gilani, anak bekas perdana menteri Yusuf Raza Gilani.
PML-N memenangi satu kerusi dewan undangan wilayah Punjab manakala dua lagi dimenangi PTI.
Keputusan terkini menunjukkan kempen tanpa henti Imran dalam pelbagai isu menentang pakatan pelbagai parti dikenali Pergerakan Demokratik Pakistan (PDM) ternyata berhasil.
PDM menggulingkan kerajaan PTI di Islamabad melalui undi tidak percaya pada April.
Sejak itu, politik negara berpenduduk 220 juta itu terus bergolak dengan Imran mendakwa lawannya memperoleh kuasa pemerintahan menerusi komplot yang disokong kuasa asing.
Kemenangan beliau adalah simbolik apabila Ahli Parlimen parti itu meletak jawatan beramai-ramai pada 11 April dan tidak menghadiri persidangan sejak Shehbaz menjadi perdana menteri.
Speaker dewan menerima beberapa peletakan jawatan pada Julai.
Pilihan raya perlu diadakan semula selepas Imran meletak jawatan di kerusi yang dimenanginya.
PTI menuntut pilihan raya umum segera diadakan dengan alasan ketidakstabilan politik telah menjejaskan ekonomi negara.
Parti itu memenangi 15 daripada 20 kerusi dewan undangan wilayah Punjab pada pilihan raya kecil Julai lalu.
"Sejak tiga bulan lepas, pilihan raya berlangsung bagi 32 kerusi. PTI memenangi 24 daripada jumlah itu atau 75%. Ini merupakan kemenangan besar," kata ketua kanan PTI Asad Umar pada Isnin.


Sorry.


Zahid beri keterangan isu kapal peronda kepada PAC

Bekas Menteri Pertahanan Ahmad Zahid Hamidi hari ini memberikan keterangan dan penjelasan kepada Jawatankuasa Kira-Kira Wang Negara (PAC) berhubung kegagalan pembekalan enam kapal peronda generasi kedua Littoral Combatant Ship (LCS) oleh kementerian pertahanan melibatkan nilai lebih RM9 bilion.Pengerusi PAC Wong Kah Woh berkata Zahid yang juga ahli Parlimen Bagan Datuk, menjawat jawatan menteri pertahanan dari 10 April 2009 hingga 16 Mei 2013, telah memberikan penjelasan hampir dua jam berhubung isu itu yang merupakan perolehan pertahanan terbesar dalam sejarah kementerian pertahanan (Mindef).Beliau berkata Zahid merupakan saksi keenam yang dipanggil PAC untuk isu ini, selain Ketua Setiausaha Mindef Muez Abdul Aziz, bekas Panglima Tentera Laut Jen (B) Abdul Aziz Jaafar dan Ketua Pegawai Operasi Boustead Naval Shipyard Sdn Bhd (BNS) Low Kok Chiang.“PAC memandang serius isu ini memandangkan sehingga Oktober 2020, sejumlah RM6.083 bilion telah dibayar namun tidak ada sebuah pun kapal LCS yang siap dibina walaupun mengikut jadual sepatutnya dua kapal LCS telah siap dibina setakat ini,” katanya dalam satu kenyataan hari ini.Isu tersebut telah dilaporkan dalam Laporan Ketua Audit Negara 2019 Siri 1 (Pengauditan Pematuhan Kementerian/Jabatan Persekutuan) dan juga dalam Laporan Siasatan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) Jabatan Perdana Menteri yang diterbitkan pada 2019.Wong berkata bagi melengkapkan siasatan isu itu, PAC turut bercadang mengadakan lawatan ke limbungan kapal LCS yang dimiliki BNS  di Lumut, Perak dalam masa yang akan ditetapkan.


Kes harian menurun ke paras 21,800, 52 lagi terkorban

21,839 kes baru Covid-19 direkodkan hari ini menjadikan jumlah keseluruhan sebanyak 4,101,081 kes.Ketika ini 247,065 kes aktif direkodkan, dengan 239,798 atau 97.1% daripadanya sedang menjalani kuarantin kendiri.Dalam pada itu, 1,266 (0.5%) kes kini berada di pusat kuarantin sementara 5,710 (2.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 291 kes dan 188 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 57.2% dengan kes Covid-19 merangkumi 33%.52 korban akibat wabak itu turut dilaporkan, termasuk 15 kes kematian sebelum tiba ke hospital.Ketika ini, kes keseluruhan kematian adalah sebanyak 34,717 orang.


400 penduduk PKPD Medan 88, Salak Tinggi gagal dikesan

Jawatankuasa Pengurusan Bencana Daerah Sepang meminta bantuan polis untuk mengesan kira-kira 400 penduduk Medan 88, Bandar Baru Salak Tinggi di sini, yang tidak pulang ke kediaman masing-masing selepas mendapat maklumat kawasan itu dipasang kawat berduri bagi pelaksanaan Perintah Kawalan Pergerakan Diperketatkan (PKPD).Pengerusinya Mohamad Zain A. Hamid berkata jumlah mereka yang tidak pulang itu dikesan hasil temu ramah bersama penghuni yang memaklumkan ada rakan serumah atau ahli keluarga mereka yang tidak pulang sebaik sahaja mengetahui kawasan itu akan dikenakan PKPD.“Pihak polis akan mengesan mereka melalui pendaftaran MySejahtera yang dibuat mereka atau pendaftaran secara manual di kedai-kedai atau premis yang dikunjungi di sekitar kawasan ini.“Tujuan PKPD dibuat ialah untuk saringan kesihatan dan bukan saringan keselamatan atau sebagainya. Jadi, saya mohon penduduk di sini yang masih belum menjalani ujian calitan untuk segera berbuat demikian,” katanya dalam sidang media di sini hari ini.Turut hadir Ketua Polis Daerah Sepang ACP Wan Kamarul Azran Wan Yusof dan Pegawai Kesihatan Daerah Sepang Dr Nasir Mohd Habib.Semalam, Menteri Kanan (Kluster Keselamatan) Ismail Sabri Yaakob mengumumkan PKPD di Medan 88, berkuat kuasa hari ini hingga 25 November, melibatkan sebanyak 88 unit rumah kedai, 284 premis dan 800 orang penduduk.Mohamad Zain yang juga Pegawai Daerah Sepang, berkata pemasangan kawat berduri dan kepungan awal di kawasan itu bertujuan mengelakkan penduduk lari sebagaimana yang berlaku di PKPD Plaza Hentian Kajang.“Kami masuk ke sini 8 malam Selasa lepas untuk kepung sebagai persediaan pelaksanaan PKPD. Ini menimbulkan polemik yang besar kepada masyarakat terhadap tindakan yang kami buat lebih awal.“(Masuk lebih awal) ini adalah strategi kami kerana telah belajar daripada beberapa PKPD yang berlangsung di Selangor yang mana apabila kami kepung kawasan itu dan buat pengumuman pada keesokannya, kami hadapi banyak masalah antaranya tidak mencapai objektif mengadakan PKPD di kawasan tersebut, iaitu melaksanakan saringan kesihatan,” katanya.“Pihak polis akan mengesan mereka melalui pendaftaran MySejahtera yang dibuat mereka atau pendaftaran secara manual di kedai-kedai atau premis yang dikunjungi di sekitar kawasan ini.Beliau berkata maklumat awal mendapati purata lebih 1,000 orang mengunjungi Medan 88 untuk pelbagai tujuan ekonomi kerana terdapat bank dan hotel di kawasan berkenaan.“Penduduk di sekitar Bandar Baru Salak Tinggi hingga Sepang sering datang ke sini untuk pelbagai urusan dan kerana itu kami perlu melaksanakan PKPD sebab tidak mahu virus ini menular kepada masyarakat di luar sana.“Sekiranya ada pihak majikan yang mahu pekerja mereka disaring, kami juga akan terima,” katanya.Beliau berkata tindakan di bawah Akta Pencegahan dan Pengawalan Penyakit Berjangkit 1988 boleh dikenakan ke atas penduduk yang enggan menjalani ujian saringan Covid-19.Mohamad Zain berkata sehingga Isnin lepas, sebanyak 43 kes positif Covid-19 dikesan di Medan 88 dan semua kes positif dipercayai mempunyai rekod pulang dari tempat berisiko tinggi iaitu Sabah.Sehingga semalam, 399 penduduk di Medan 88 telah menjalani ujian calitan pertama dan keputusan masih belum diketahui.Sementara itu, Wan Kamarul Azran berkata seramai 21 anggota polis ditempatkan di kawasan berkenaan yang bertugas mengikut tiga syif di tujuh pos kawalan Medan 88.


Mengapa perkembangan di Afghanistan menarik minat orang Melayu

Secara umumnya adalah dipercayai kejatuhan pemerintah Afghanistan kepada Taliban minggu lalu menarik minat kebanyakan orang Melayu di negara ini.Perkara ini dapat dirasakan dengan membaca posting dan komen di media sosial mengenai Afghanistan.Sememangnya peristiwa itu menjadi berita besar di dunia kerana antaranya ialah ia membabitkan Amerika Syarikat (AS) yang menyerang dan menakluk Afghanistan 20 tahun lalu dengan mengalahkan Taliban dan menubuhkan pemerintahan demokratik di situ.Peristiwa di Afghanistan pasti juga menarik sebahagian besar rakyat Malaysia khususnya orang Melayu.Sementara orang bukan Melayu tentunya mempunyai sikap berbeza terhadap peristiwa itu.Sikap orang Melayu pula amat berkait rapat dengan agama, maka Afghanistan menyentuh identiti dan jiwa bangsa.Rupa bentuk negara dan bangsa Afghanistan adalah jauh berbeza daripada Malaysia.Minat orang Melayu terhadap peristiwa di sana bukanlah kerana prihatin terhadap negara itu.Tetapi ia merupakan luahan atau cerminan jiwa orang Melayu terhadap agama Islam dan cara pelaksanaannya dalam negara moden.Daripada media sosial itu, khususnya Facebook dan kumpulan WhatsApp dapat dikesan bahawa umumnya orang Melayu bersimpati pada Taliban.Pengetahuan orang Melayu terhadap isu-isu antarabangsa tidaklah luas kerana kurangnya pembacaan dan kemahiran berbahasa Inggeris.Namun begitu, golongan muda yang aktif menggunakan media sosial lebih berpengetahuan daripada generasi terdahulu.Cumanya pengetahuan mereka tidak mendalam dan oleh itu pandangannya menjadi sempit dan menjurus kepada sentimen teras orang Melayu.Ini kerana membaca maklumat daripada internet tidak cukup mendalam tanpa disertakan dengan menelaah buku yang ditulis oleh pakar bidang atau wartawan di lapangan.Bila disebut orang Melayu, tentulah bukan maksud kesemua setiap orang daripadanya.Ungkapan ini juga bukanlah bertujuan untuk mewujudkan pandangan stereotaip.Seperti kaum lain, orang Melayu terdiri daripada individu yang berbeza antara satu sama lain, dengan mempunyai minda dan fikiran tersendiri.Dengan menyebut orang Melayu, ia bermaksud pandangan secara umum yang diketahui daripada pengalaman dan bukannya semua dalam bentuk pendirian setiap orang.Apa yang dimaksudkan dengan sentimen teras orang Melayu ialah sokongannya terhadap pelaksanaan agama dalam masyarakat yang tidak begitu mesra pada nilai-nilai Barat.Maka tidak hairanlah terdapat kecenderungan untuk bersimpati pada Taliban.Ini bukanlah bermakna bahawa orang Melayu menyokong perbuatan-perbuatan pihak Taliban yang dahulu seperti hukuman keras dan larangan wanita bekerja tetapi adalah pada sikap apologetik mereka.Ada antara mereka kata bahawa Taliban sekarang sudah berubah.Atau mereka kata bahawa banyak maklumat buruk mengenai Taliban datangnya dari Barat yang tidak benar dengan menurut perspektif bercanggah dengan Islam.Orang Melayu tidak sentiasa berminat pada Afghanistan.Sepanjang 20 tahun ketika pemerintahan demokratik Afghanistan, tidak banyak diperkatakan mengenai negara itu.Malah tidak kedengaran wartawan dari negara ini yang pergi ke sana untuk membuat liputan.Hanya dalam minggu ini apabila Taliban menguasai Afghanistan, barulah kelihatan warganet membincangkan perkara ini.Minat orang Melayu terhadap Afghanistan mengalami pasang surut.Tidak seperti isu Palestin yang sudah menjadi sebahagian daripada jiwa Melayu.Pada tahun 1970-an, Afghanistan begitu terpencil dan tidak diketahui oleh kebanyakan orang Melayu.Pada masa itu, maklumat hanya diketahui daripada radio dan akhbar.Oleh kerana di bawah pemerintahan Raja Zahir Shah negara itu berada dalam keadaan aman, maka tiada sebarang berita mengenainya dalam akhbar.Tetapi pada tahun 1973, keluar berita di ruangan luar negeri tentang Afghanistan.Berita itu adalah mengenai rampasan kuasa di Kabul.Raja Zahir digulingkan oleh sepupunya yang juga bekas perdana menteri, Daud Khan.Berita ini pasti disiarkan oleh kesemua akhbar Melayu kerana Afghanistan adalah sebuah negara Islam.Dari sejak sebelum Perang Dunia Kedua, ruangan luar negara dalam akhbar diminati oleh orang Melayu.Sebab itu, editor luar negara seringkali merupakan wartawan senior dan berpengalaman.Rencana-rencana luar negara juga diminati.Daripada berita dan ulasan ini, pembaca dapat mengetahui mengenai Perang Dunia Kedua.Tetapi berita yang paling diminati adalah mengenai negara-negara Islam.Antara sebabnya, orang Melayu mempunyai perasaan ukhuwah dengan umat Islam di seluruh dunia.Walaupun berita dan rencana mengenai Afghanistan itu ditatap oleh ramai orang Melayu tetapi ia tidak berpanjangan kerana tiada perkembangan lain.Dalam peristiwa itu, dipercayai bahawa simpati orang Melayu adalah kepada Raja Zahir Shah dan bukannya terhadap Presiden Daud Khan.ini kerana jiwa Melayu adalah pro-monarki dan anti republik.Setelah bertahun Afghanistan hilang dari halaman akhbar, tiba-tiba pada tahun 1978 dunia dikejutkan dengan rampasan kuasa kedua di Kabul.Kali ini, orang Melayu kembali tertarik dengan apa yang berlaku di negara itu.Rampasan kuasa yang dinamakan sebagai Revolusi Saur menjadikan Afghanistan sebagai negara komunis.Negara itu diisytiharkan sebagai Republik Demokratik Afghanistan dan menjadi sekutu Soviet Union.Presidennya ialah Nur Muhammad Taraki.Peristiwa ini merupakan tamparan bagi umat Islam di seluruh dunia.Ini ketana umat Islam kehilangan sebuah negara kepada komunis.Keadaan buruk apabila tentera Soviet Union memasuki negara itu untuk membantu pemerintah komunis Afghanistan.Orang Melayu bertambah minat terhadap Afghanistan.Banyak berita dan rencana ditulis mengenai Mujahidin.Ia juga disebut dalam ceramah.Setiap Jumaat, doa dibacakan untuk para Mujahidin seiring dengan pejuang Palestin.Afghanistan sudah setaraf dengan Palestin dalam jiwa Melayu.Keadaan berlaku sehinggalah tahun 1989 apabila tentera Soviet Union berundur, pemerintah komunis tumbang dan Mujahidin menang.Perbalahan antara kumpulan Mujahidin dan kegagalan wujudnya pemerintah stabil di negara itu mendatangkan kekecewaan pada orang Melayu.Apabila Taliban pertama kali menguasai Afghanistan, ia tetap tidak menarik minat orang Melayu.Ini kerana Taliban ketika itu dilaporkan berbentuk kejam dan terkebelakang.  Wajah pentadbiran Islam seperti ini tidak digemari oleh jiwa Melayu.Namun apabila AS menyerang Afghanistan kerana Taliban melindungi Al-Qaeda, simpati ramai orang Melayu adalah pada Taliban.AS kelihatan angkuh dan zalim dengan mengebom kampung-kampung orang Afghanistan.Setelah AS menguasai Afghanistan dan menubuhkan kerajaan demokratik di sana, orang Melayu kelihatannya hilang minat.Demokrasi, lebih-lebih lagi dilaksanakan oleh AS ke atas negara Islam tidak menarik bagi orang Melayu.Walaupun tentunya orang Melayu lebih suka hidup dalam sistem demokrasi daripada pemerintahan totalitarian Taliban.Namun ketika AS berundur dan Taliban menguasai Kabul, negara itu kembali menarik minat.Wajah pejuang taliban berserban dan berjanggut merupakan suatu tarikan.Kali ini yang menunjukkan minat ini adalah generasi baru.Mereka ini tidak melalui zaman Mujahidin dan Taliban pertama dahulu.Hakikat bahawa ramai orang Afghanistan berusaha lari daripada pemerintahan Taliban dipandang kecil.Daripada komen-komen di media sosial, ada yang menyatakan bahawa orang yang lari itu adalah Syiah, liberal dan golongan kiri.Seolah-olah Taliban itu adalah suatu gerakan Sunni tulin yang wajar disokong.Komen-komen seumpama itu menunjukkan kejahilan, sentimen mazhab, prejudis, tidak toleran dan kekecilan minda yang terdapat pada sebahagian daripada orang Melayu.Teras jiwa Melayu adalah anti-republik, anti komunis dan anti liberal.Tetapi diharapkan kejahilan dan sikap tidak toleran ini bukanlah sebahagian daripada jiwa Melayu.Mereka yang lari itu umumnya adalah orang Islam biasa, termasuk Sunni.Ada yang melalui zaman Taliban dahulu atau mengetahui kisah-kisah kekejaman kumpulan itu masa berkuasa.Pemerintahan Taliban dahulu menekan mazhab-mazhab lain termasuk Syiah yang banyak tinggal di Hazara.Mereka adalah golongan minoriti yang mempunyai hak setara dengan warga Afghanistan lain.Hatta, semua warga yang berfahaman lain turut berhak hidup di tanah air sendiri.Majoriti tidak bermakna berhak untuk menekan golongan minoriti.


Belanjawan 2021 Kementerian Sumber Manusia pula diluluskan

Rang Undang-Undang (RUU) Perbekalan (Belanjawan) 2021 peringkat jawatankuasa bagi Kementerian Sumber Manusia tidak berdepan sebarang masalah untuk diluluskan di Dewan Rakyat.Speaker Dewan Rakyat Azhar Azizan Harun berkata, RUU itu dipersetujui dengan undi suara majoriti.RUU itu juga diluluskan dengan mudah tanpa melalui undi belah bahagi selepas 10 wakil rakyat mengambil bahagian membahas pada peringkat jawatankuasa.Kementerian Sumber Manusia diperuntukkan RM1.28 bilion dalam Belanjawan 2021 iaitu RM823 juta bagi perbelanjaan mengurus dan RM464 juta bagi perbelanjaan pembangunan.Sesi penggulungan RUU tersebut dibuat Menteri Sumber Manusia M Saravanan sekali gus menyaksikan kementerian ke-21 diluluskan perbelanjan di Dewan Rakyat disebalik tindakan pembangkang mempersoalkan keabsahan kerajaan Perikatan Nasional (PN) pimpinan Perdana Menteri Muhyiddin Yassin.


Sudut lain mengapa orang Melayu sensitif terhadap arak jenama Timah

Ada sudut lain mengapa ada orang Melayu sensitif terhadap arak berjenama Timah dengan berikonkan Captain Speedy.Pada mulanya kemarahan itu timbul kerana Timah itu adalah nama Melayu, yang merupakan singkatan daripada Fatimah dan gambar pada botol itu adalah seseorang yang berjanggut dan seperti memakai kopiah, maka dikaitkan dengan imej lelaki Muslim.Tetapi kemudian dijelaskan bahawa nama Timah itu tiada kaitan dengan Fatimah.Ia adalah semata-mata nama logam, iaitu timah yang mempunyai peranan bersejarah bagi mencorakkan penubuhan negara Malaya dan Malaysia yang maju dan moden.Sementara gambar lelaki yang berjanggut itu adalah Captain Speedy, seorang tokoh British yang berperanan dalam pembangunan industri timah di Perak.Beliau berjanggut dan penutup kepalanya itu bukanlah kopiah.Maka gambaran pada label wiski itu tiada kaitan dengan orang Islam, jauh sekali untuk mengelirukan masyarakat.Lagipun, janggut bukanlah monopoli orang Islam.Sementara penutup kepala bulat yang seperti kopiah adalah juga suatu yang universal.Umumnya orang Melayu tidak mengenali Captain Speedy.Tetapi atas sebab isu ini, kisah mengenai sosok ini ditularkan dan kini lebih ramai orang mengenali siapakah Captain Speedy, dan apakah peranannya terhadap Taiping, industri timah, Perak dan seterusnya negara ini.Menurut maklumat yang ditularkan Captain Tristram Charles Speedy adalah pengasas bandar Taiping yang bererti Aman Abadi atau perdamaian selama-lamanya dalam bahasa Hokkien.Taiping mempunyai kedudukan istimewa dalam sejarah Malaysia kerana ia dianggap bandar tertua di negara ini.Maknanya, sebelum adanya Taiping, tidak ada bandar lain.Tentu orang kehairanan dengan kenyataan ini.Tidakkah masa itu sudah ada Kuala Kangsar, Alor Setar, Kuala Selangor, Kota Tinggi, Pekan, Kuala Pilah, Kuala Terengganu, Kangar dan Kota Baru?Ternyata tempat-tempat itu bukan bandar tetapi merupakan pekan kecil atau kota yang mana terdapat istana sultan.Selepas Taiping ditubuhkan, ia dijadikan ibu negeri Perak, dari tahun 1876 hingga 1937.Sebelum itu, ibu negeri Perak adalah di Kuala Kangsar di mana sultan bersemayam.Di mana-mana pun, amalannya ialah ibu kota sesebuah negara adalah tempat di mana adanya istana raja.Maka inilah pertama kali ibu negeri terletak di lain tempat di mana adanya raja.Perkara ini memberi makna besar terhadap kuasa politik Melayu.Tentunya pihak yang berpengaruh dalam hal ini adalah Residen British.Nama Taiping sendiri bukan dari bahasa Melayu, berbanding dengan Kuala Kangsar.Kepentingan ekonomi Taiping menjadikan ia lebih berpengaruh daripada Kuala Kangsar.Selepas tahun, 1937, ibu negeri Perak dipindahkan dari Taiping ke Ipoh.Selepas merdeka, Kuala Kangsar diisytiharkan sebagai bandar diraja Perak.Maka amalan membezakan ibu-ibu kota dengan bandar diraja berlaku di kesemua Negeri-negeri Melayu Bersekutu (FMS).Kuala Lumpur adalah ibu negeri Selangor sedangkan bandar diraja adalah Klang.Di Pahang, bandar diraja adalah Pekan sedangkan ibu negeri adalah Kuala Lipis, sebelum dipindahkan ke Kuantan.Bagi Negeri Sembilan, ibu negeri adalah Seremban, dan bandar diraja adalah Seri Menanti.Pada asasnya, bandar-bandar di Malaya adalah “Chinatown” yang mempunyai pelbagai kedai keperluan.Ia menjadi rasmi apabila pentadbir British masuk dengan infrastruktur seperti jam besar, pejabat tanah, mahkamah, bank, balai polis, pejabat pos dan sebagainya.Selepas itu barulah orang Melayu masuk apabila mereka menjadi kakitangan kerajaan seperti polis.Barulah ada kuarters dan masjid.Tetapi sebelum ditubuhkan Taiping, kawasan itu dikenali sebagai Klian Pauh.Klian bermaksud lombong dan kemungkinannya ada kampung Melayu terpencil.Tetapi untuk banyak tahun sejak penubuhan, tiada orang Melayu yang tinggal di bandar Taiping.Walaupun Taiping dan banyak bandar di Malaya menjadi penempatan orang Cina yang digerakkan oleh industri timah tetapi penemuan awal bijih itu dilakukan oleh pembesar Melayu, Long Jaafar di Larut pada tahun 1848.Penemuan timah dan industrinya sepatutnya memberi kekayaan pada orang Melayu Perak.Pada masa itu, timah adalah seperti minyak pada hari ini.Tetapi sebaliknya, timah ini membawa kepada perbalahan sesama sendiri, peperangan saudara, kehadiran orang bukan Melayu yang ramai dan akhirnya penjajahan.Peperangan saudara itu bukan Melayu lawan Cina tetapi Melayu-Cina lawan Melayu-Cina. Kesemuanya adalah untuk merebut kawasan timah.Sejarah Perak adalah kompleks dan ia boleh ditafsirkan daripada pelbagai sudut.Tetapi apa yang berlaku di Perak mencorakkan rupa bentuk negara yang ada hari ini.Sememangnya generasi sekarang tidak bertanggungjawab dengan apa yang dilakukan oleh generasi terdahulu. Tetapi apa yang berlaku dahulu memberi kesan pada hari ini.Proses penjajahan British tidak berlaku secara aman.Perang antara British dengan orang Melayu berlaku juga hinggakan sultan dibuang ke Pulau Seychelles.Jawatan pembesar dilucutkan dan harta sebahagian orang Melayu dirampas.Residen British begitu berkuasa hinggakan mereka menentukan siapa yang patut jadi sultan.Di sinilah peranan Captain Speedy.Beliau lahir di Meerut, India pada tahun 1836, anak seorang pegawai tentera British dan mula berkhidmat di kawasan timur laut India sebelum ke Habsyah, Tanduk Afrika dan New Zealand.Beliau menjadi superintendan polis di Pulau Pinang pada tahun 1971.Beliau kemudian diminta oleh Menteri Besar Perak Ngah Ibrahim untuk menguruskan usaha mewujudkan keamanan di Larut.Speedy mendapati polis yang terdiri daripada 40 orang Melayu tidak berkesan.Lalu beliau menubuhkan satu pasukan negeri yang terdiri dari anggota Sikh dari Punjab.Pada tahun 1874, Speedy dilantik sebagai pembantu Residen British bagi Larut.Masa inilah beliau mengasaskan dan menamakan bandar Taiping.Tahun berikutnya, beliau dan isterinya, Sarah menjelajah ke Sudan dan menulis buku mengenainya.Speedy juga menyertai misi bagi menetapkan sempadan antara Habsyah dan Sudan di bawah perjanjian Inggeris-Habsyah.Speedy adalah seorang tokoh menarik dan penuh warna-warni bukan saja di Perak tetapi juga di Afrika.Beberapa karya sastera ditulis berasaskan kisah hidupnya.Inilah apa yang hendak diraikan oleh arak berjenama Timah.Gambar pada botol minuman sememangnya dari foto lama Speedy yang mengenakan pelitup kepala seakan-akan kopiah.Namun jika dilihat dari kaca mata hari ini, timah di Malaya, dari Perak, Selangor hingga Negeri Sembilan memberikan kekayaan kepada pihak British dan banyak keluarga Cina.Dari timah juga, Pulau Pinang dan Singapura membangun.Kekayaan dari timah bercambah-cambah apabila pewaris jutawan menambah kekayaan melalui pelaburan, keusahawanan dan perniagaan dalam bidang lain seperti peladangan getah, pembalakan, pembuatan dan hartanah.Ia menjadi asas kepada pembangunan ekonomi negara.Tetapi tentu ia menjadi soal, mengapakah orang Melayu tidak memperoleh manfaat yang besar dari timah seperti mana yang diraih oleh pihak British dan kaum Cina?Tentu ada kajian terhadap perkara ini.Namun ketidakseimbangan ini terus menjadi cabaran dalam pembinaan negara.


SC jelaskan mengapa Azam tidak salah, tegaskan keputusan siasatan

Suruhanjaya Sekuriti (SC) hari ini sekali lagi menegaskan keputusannya yang membersihkan Azam Baki daripada dakwaan mempunyai konflik kepentingan dalam pemilikan saham syarikat berdasarkan siasatan yang dijalankan terhadap ketua pesuruhjaya Suruhanjaya Pencegahan Rasuah Malaysia (SPRM) tersebut.Dalam sebuah kenyataan, SC berkata bukti yang dikumpulkan dalam siasatan terhadap akaun dagangan Azam menunjukkan bahawa beliau dinamakan sebagai pemegang akaun dan turut mengawal akaun tersebut.SC turut mengatakan Azam menjalankan operasi akaun yang dibukanya, dan beliau memberikan arahan untuk membeli, menjual dan memindahkan sekuriti dari akaun tersebut.“Jadi, SC mencapai keputusan bahawa tiada pelanggaran Seksyen 25(4) Akta Perindustrian Sekuriti (Depositori Pusat) 1991 (Sicda),” katanya.Semalam, SC berkata Azam bersih daripada dakwaan tersebut sambil menambah ketua pesuruhjaya SPRM itu tidak melakukan sebarang pelanggaran undang-undang.“SC memutuskan siasatannya dan berdasarkan bukti yang ada, SC tidak dapat secara muktamad memutuskan pelanggaran di bawah Seksyen 25(4) Sicda berlaku,” kata agansi kawal selia pasaran itu dalam kenyataannya, merujuk Akta Perindustrian Sekuriti. (Depositori Pusat) 1991.SC juga turut berkata ia menutup fail siasatan terhadap Azam.“Berdasarkan siasatan kami dan dokumen yang diperolehi dari pihak-pihak berkenaan, kami mendapati kami tidak boleh secara muktamad membuktikan terdapat pelanggaran undang-undang sekuriti mengikut Seksyen 25(4) Sicda 1991 berlaku,” katanya.Azam sepatutnya disoal Jawatankuasa Pilihan Khas Parlimen (PSC) mengenai beberapa agensi di bawah Jabatan Perdana Menteri, sebuah jawatankuasa terdiri daripada ahli Parlimen Pakatan Harapan (PH), Perikatan Nasional, Barisan Nasional, GPS dan Warisan.Beliau disiasat berhubung dakwaan konflik kepentingan dalam pembelian saham syarikat berikutan penerbitan beberapa artikel blog oleh seorang aktivis yang mempunyai kaitan dengan NGO tempatan C4 Center.Azam juga turut mengeluarkan surat tuntutan kepada penulis artikel tersebut, Lalitha Kunaratnam.Dalam pada itu, SPRM juga turut membuat laporan polis terhadapnya dan menyifatkan dakwaan Lalitha sebagai palsu dan tidak dikemukakan dengan bukti.Beliau turut diserang pemimpin tertinggi PH yang menggesanya bercuti selain turut mendesak supaya pengerusi Lembaga Penasihat Pencegahan Rasuah Malaysia (LPPR) Abu Zahar Ujang disiasat kerana membersihkan Azam daripada sebarang dakwaan konflik kepentingan.


Nasihat kewangan Jho Low tidak selalu munasabah, kata saksi

Mahkamah Tinggi Kuala Lumpur hari ini diberitahu bahawa beberapa nasihat ahli perniagaan dalam buruan Low Taek Jho atau Jho Low dalam 1Malaysia Development Berhad (1MDB) tidak selalunya munasabah dari sudut kewangan.Bekas ketua pegawai eksekutif (CEO) 1MDB Mohd Hazem Abd Rahman berkata demikian semasa pemeriksaan balas oleh peguam Muhammad Shafee Abdullah yang mewakili Najib Razak dalam perbicaraan kesnya membabitkan dana 1MDB.Muhammad Shafee: Kamu melihat nasihat Jho Low berhubung perkara yang perlu dibangkitkan dan sebagainya. Sebagai CEO berpengalaman dalam bidang korporat, bagaimana kami menilai nasihatnya? Adakah hebat, sederhana, boleh diterima? Secara umum, adakah pelik dan tidak masuk akal?Mohd Hazem: Secara amnya, nasihatnya ada kaitan dengan perkara yang memerlukan tindakan pantas. Ada yang munasabah dan ada beberapa yang mungkin tidak masuk akal dari sudut kewangan.Muhammad Shafee: Kamu menyedari bahawa beberapa nasihat boleh diterima dan ada yang tidak sesuai dari sudut kewangan?Mohd Hazem: “Ya”.Kepada soalan sama ada nasihat yang diberi melalui e-mel atau mesyuarat, Mohd Hazem berkata nasihatnya melalui Blackberry Messenger atau mesyuarat bersemuka.“Mesyuarat bersemuka yang dihadiri pegawai kanan diadakan di pangsapuri Jho Low di 3 Kia Peng, di Kuala Lumpur.“Sebenarnya, Jho Low tidak boleh dilihat memberi nasihat kepada 1MDB, tidak boleh berada di pejabat 1MDB,” kata Mohd Hazem dan menjelaskan bahawa tindakan bermesyuarat di rumah ahli periagaan itu “kerana Jho Low bukan sebahagian 1MDB”.Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah wang yang sama.Perbicaraan di hadapan Hakim Collin Lawrence Sequerah bersambung.


Dua ahli Parlimen keluar PKR mahu bantu PM pulihkan ekonomi

Dua ahli Parlimen PKR yang keluar parti itu hari ini dan mengisytiharkan sebagai bebas menyokong kerajan berkata, keputusan dilakukan demi kepetingan penduduk di kawasan mereka dan menambah terlalu banyak politiking ketika negara perlu dibangunkan semula.Ahli Parlimen Julau Larry Sng yang juga bekas pengerusi PKR Sarawak memuji Perdana Menteri Muhyiddin Yassin kerana membantu rakyat Malaysia semasa tempoh sukar sementara Ahli Parlimen Tebrau Steven Choong berkata beliau bersedia menjadi jambatan antara kerajaan dan komuniti perniagaan.“Saya percaya saya juga perlu memainkan peranan menyokongnya. Terlalu banyak masa sudah dibazirkan, politiking dan pertengkaran sementara rakyat menderita,” kata Sng beberapa jam selepas bertemu Muhyiddin dan beberapa pemimpin kanan kerajaan.Sementara Choong berharap langkahnya hari ini akan memberikannya akses kepada agensi kerajaan dan menteri untuk mencari jalan penyelesaian berhubung isu-isu rakyat.Katanya, masalah seperti banjir, pembuangan sampah haram, ah long, perumahan rakyat, pencemaran sungai dan masalah perusaha kecil dan sederhana boleh ditangani dengan secepat mungkin jika rapat dengan kerajaan.“Saya berharap dengan pengalaman saya sebagai akauntan, juruaudit luar dan dalaman, agen cukai dan perunding perniagaan selama 40 tahun, saya boleh bekerjasama dengan semua menteri dan agensi kerajaan untuk mencari penyelesaian untuk isu-isu tersebut.“Saya sudi membantu mana-mana pihak kerajaan khususnya di dalam bidang kepakaran saya,” katanya dan menambah beliau mempunyai idea tentang sistem percukaian supaya kutipan meningkat dan pada masa sama tidak membebankan komuniti perniagaan dan rakyat.Sementara Sng yang menang kerusi Julau sebagai calon bebas pada pilihan raya umum 2018 yakin langkahnya akan menguntungkan rakyat di Julau.“Saya tidak dapat memberikan khidmat secara efektif di Julau kerana kekurangan dana pembangunan yang sangat diperlukan.“Dengan langkah hari ini, saya yakin saya dapat menunaikan janji pilihan raya saya kepada pengundi,”katanya.